Részlet dr. Móczár István: A minószi Atlantisz rejtélye című könyvből

II. A MINÓSZI KRÉTA

Kréta rövid földrajza

Kréta a Földközi-tenger ötödik legnagyobb szigete, lakóinak száma jelenleg félmillió fő körül van. Területe meghaladja a 8400 km2-t, legnagyobb szélessége kelet-nyugati irányban 250 km, észak-déli irányban 62 km. Ezen a Magyarország alig egytizedét kitevő szigeten a kedvező feltételeknek köszönhetően alakult ki a minószi kultúra. A Nagy-sziget (Megalo Niszi) Európa, Afrika és Kis-Ázsia szomszédságában, a tengeri hajózás metszéspontjában fekszik.

Kréta mindig földrengés sújtotta terület volt. Történelmét elemi csapások hosszú sora árnyékolta be. Geológiai szerkezete, pontosabban a kontinentális lemez mozgása kárhoztatta erre a sorsra ezt a gyönyörű vidéket. Évmilliókkal ezelőtt Európa több ezer kilométerrel délebbre helyezkedett el. Afrika lemeze egyre északabbra „tolja” maga előtt az öreg kontinenst. Kelet-nyugat irányban egy óriási tenger alatti törésvonal felett fekszik Kréta és Szantorini szigete. Kréta nyugati része gyorsan emelkedik, míg keleti fele Kato Zakrosznál süllyed. A kéreglemezek mozgása olyan gyors, hogy a földkéregben keletkező feszültség miatt igen gyakoriak a földrengések. Dr. Hédervári Péter, az atlantiszi legenda kutatásának megszállott híve, részletesen foglalkozott Kréta és Théra földtani helyzetével. Számításokkal bizonyította, hogyan csúszik Afrika kéreglemeze Európa alá.13
Európát valamikor sokkalta nagyobb tenger (vagy óceán) választotta el Afrikától, mint amekkora a jelenlegi Földközi-tenger, amelynek ősét a görög mitológiában szereplő istennők egyikéről Thetisznek nevezték el. A Thetisz a Földközi-tenger jelenlegi határán messze túlterjedt kelet felé; keresztezte Arábiát, és a jelenlegi Himalája vonalát követte. A Fekete- és a Kaszpi-tenger, valamint a Földközi-tenger és annak melléktengere a Thetisz maradványa. A jégkorszak idején a Földközi-tenger még két különálló medencére bomlott, és nem volt összeköttetése az Atlanti-óceánnal.13 

Kréta magas hegyein az állat- és növényvilág a tengerszinttől a hegycsúcsokig változó képet mutat. Amikor vejemmel, Bencével nagy erőfeszítés árán megmásztuk az Ida-hegyet, észrevettük, hogy egy bizonyos magasság után a növények mérete folyamatosan csökken, végül törpefák, tüskés bozótok sokasága borítja be a hegyet. A növények akklimatizálódtak a zord viszonyokhoz. Némelyik törpefa levelét tövisek védik a vadonban kóborló kecskéktől. Kréta a botanikusok paradicsoma. Számos őshonos növény bújik meg a perzselő nap fényében egy-egy szikla tövében. A terület elszigeteltsége miatt sok növény mentes maradt az idegen hatásoktól, ezért több mint száznegyven endemikus, vagyis a világon sehol másutt nem honos faj maradt fenn Krétán. 

A Földközi-tenger élővilágáról, valamint Gibraltár szerepéről számos könyv jelent meg a közelmúltban, mint például David Attenborough angol író munkája Az első édenkert címmel.13 Ebben a könyvben is olvashatunk arról, hogy a jégkorszak után a világ óceánjainak vízszintje jelentősen megemelkedett az irdatlan mennyiségű hó és jég olvadása miatt. Óriási árvizek pusztítottak mindenfelé a Földön. Nem lehetett ez másképp a Földközi-tenger medencéjében sem. A jégkorszak után, Kr. e. 9000 körül több mint 100 métert emelkedett az óceánok vízszintje. Ezt megelőzően egészen másképp nézhetett ki az égei világ és a Földközi-tenger medencéje. A jégkorszak előtt Szicília és a mai Tunézia között volt egy földszoros, amely a Földközi-tenger medencéjét két részre osztotta, egy nyugati és egy keleti területre. Ez a földsáv is az éghajlatváltozás áldozatává vált. (Kiszámították, ha napjainkban az összes jég elolvadna a Földön, akkor a tengerszint 65 méterrel emelkedne a jelenlegihez képest. Olyan városokat öntene el a tengeráradat, mint Párizs, New York, Tokió, Sydney, de az Égei-tenger szigeteiből is csak sziklaszirtek állnának ki a tengerből.) 

Ezek a katasztrófák később élénken megmaradtak az ott élő népek emlékezetében mondák, eposzok formájában. 
A szerző krétai élményei
A görög kultúra iránti vonzódásom barátaimtól és Athénban élő ismerőseiktől ragadt rám. Éveken át együtt töltöttük a nyarat, és javaslatukra jutottunk el Görögország kevésbé ismert tájaira. A sok élmény egyre erősebb szálakkal kötött össze bennünket. Életünk legszebb emlékei maradtak közös utazásaink, a gyermekeink között született barátságok. 

A görögök is ellátogattak Magyarországra és örültünk, hogy mi is viszonozhattuk vendégszeretetüket. Kirándulásokat szerveztünk a Balatonra, a Dunakanyarba, Egerbe, megismerhették Budapest nevezetességeit. Mégis a legnagyobb lelkesedéssel szülőhelyemre, a békés megyei kéthalmi pusztára emlékeznek vissza. Meghívtam őket egy izgalmas régészeti terepbejárásra. Életükben nem láttak még pusztát, túzokot. Megismerkedtek az alföldi gasztronómiával, az igazi gulyással, a kemencében sült lángossal, a halászlével és a palacsintával. Megízlelték a pusztai pálinkát, és táncoltak a magyar népzenére. A görögök elragadtatással beszéltek országunkról, kultúránkról, különösen arról, hogy a Kárpát-medencében 7-8 ezer évvel ezelőtt már szép rajzolatú szobrokat és edényeket készítettek az újkőkori elődök. Basil Serefoglou elhozta magával barátait: Máriát Ciprusról, Nikoszt Krétáról. Kéthalmi sétánkon Mária több cseréptöredéket talált a szántáson, amelyen M- és hexagonális alakú minták voltak. Különösen a kéthalmi cseréptöredékek után érdeklődött, mert hasonló rajzolatú leleteket látott Cipruson is egy neolitikus anyagban. Akkor még nem értettem lelkesedésének okát. A két kulturális egység neolitikuma valószínűleg egymástól függetlenül alakult ki. Az M-alakú minta a neolitikum középső periódusában terjedt el a Kárpát-medencében. Ciprus közvetítő szerepet játszott Kis-Ázsia és Kréta között már a neolitikumban, mivel közelebb volt Anatóliához. 

A görögök büszkék történelmi hagyományaikra és ugyancsak meglepődtek, hogy tőlük északra, Magyarországon is léteztek fejlett kultúrák az újkőkorban. Érdekelték őket a Körös- és a Tisza-kultúra hagyatékából összeállított régészeti tablóim. Az Alföld több múzeumába is ellátogattunk, hogy megnézzük az újkőkor tárgyi emlékeit. Basil Serefoglou és felesége, Jenny – mindketten egyetemi tanárok – rajongása a magyarok iránt egyre nagyobb vágyat ébresztett bennem, hogy közelebbről is megismerjem az ókori görög történelmet, Európa kultúrájának bölcsőjét. Ilyen személyes kötődések előzményeként nem csoda, hogy megszállott szerelmese lettem Görögországnak. Többször jártam a mítoszok földjén, Krétán is. Először a prospektusok ajánlásait vettem figyelembe, de a következő alkalommal már „régészetileg” felkészültebben érkeztem Keftiu szigetére. 

Kréta meglepően változatos arcát mutatja az érdeklődő turistának, amikor bebarangolja az óriási szigetet. Az ókorban önálló földrésznek vélték a szigetet. Még ma is azt mondják a krétaiak, ha komppal kelnek át Athénbe, hogy Európába utaznak. Talán nem tudják, vagy nem gondolnak arra, hogy Európa legelső palotái éppen itt, szülőföldjükön épültek. Olyan helyekre is eljutottam, amelyekről egyáltalán nem írnak az útikönyvek. 

Kréta szépsége sokoldalú. Keresve sem találhat a látogató felkavaróbb élményeket, mint épp itt, a Boldogság Szigetén. Anemoszpiliát például hosszú keresgélés után találtam meg szőlőlugasok között egy poros kanyarban. Nehezen találtam meg az Archaneszi Régészeti Múzeumot is. Mochloszban a víz alatt csodáltam meg egy elsüllyedt palota maradványait. Az amnisszoszi Zeusz-oltár mögött emelkedik egy 50-60 méter magas összerepedezett szikla, melynek egyik üregében – nem kis meglepetésemre – habköveket találtam. Nem valószínű, hogy a „lelet” a bronzkorból maradt volna ott, bár néhány késő minószi épület alapja alatt találtak thérai kitörésből származó vulkanikus anyagot. Amikor megmásztam Szantorinin a Mesza Vouno hegyet, ráébredtem, hogy az egyik hajlatban leereszkedő „habkőlavina” a tengerbe jutva ma is elérheti Krétát.

Számomra a külföldi utazás egyenlő az elhagyott területek bejárásával. Azok a pillanatok a legértékesebbek, amikor az ősfű között futkározó gyíkok és a repkedő lepkék, darazsak életét lencsevégre kaphatom. Lábujjaimat a toklász csiklandozza, saját szívhangomat hallom a rekkenő hőségben, ajkam kicserepesedik, arcomon szenvedés ül, de mégis boldog vagyok magányomban. Csak egy röpke perc, ami erőt ad az élet nehézségeihez. Különös varázslat számomra, ha együtt élhetek a természettel, és beszívhatom a táj egyedi illatát. Ilyen különleges élmény volt számomra a Juktasz-hegy vagy Anemoszpilia, de Gournia ókori utcáin is jól esett egy kis meditáció a régi lépcsőkön megpihenve. 

Őseink nagy jelentőséget tulajdonítottak az egészséges helyek kiválasztásának. A városok alapítása előtt állatokat áldoztak fel, amelyeket azokon a pusztákon legeltettek, ahová város vagy állandó tábor felállítását tervezték. Egy idő után megvizsgálták a májukat, és ha kékes vagy beteges volt, akkor többet is feláldoztak, hogy megtudják, alkalmas-e az adott hely a letelepedésre. Krétán a Pothereusz folyó mentén Knósszosz és Gortüna között az egyik parton az állatok lépe összezsugorodott, míg a másik partoldalon húzódó legelőké egészséges maradt. Megfigyelték azt is, hogy bizonyos füvek elfogyasztásával a betegségeket gyógyítani lehetett. 

Archanesz közelében épült Vathípetró udvarházról még ma is lenyűgöző látvány nyílik a Juktasz-hegyre. Az épület festői elhelyezésének megválasztása tudatosságra vall. A villa különlegessége a szinte teljesen épen megmaradt, égetett cserépből készült olajelválasztó hombár. Vannak, akik az edényt borprésnek értelmezik, mert a környék igen gazdag szőlőkultúrával rendelkezett az ókorban. Napjainkban sem más a helyzet. 

Valahányszor Knósszoszban jártam, mindig elgondolkodtam azon, miért nem a tengerpartra épült ez a csodálatos palotaváros. Talán a Kefala domb nyújtotta védettség miatt volt ez a legalkalmasabb hely a palota építésére. Egy alkalommal, amikor a királyi palotában a tömeg hullámzása már-már kezdett elviselhetetlen lenni, elballagtam Evans szobra felé. Jellegzetesen angol arc nézett rám. Egy kicsit irigyeltem őt. Megszállott ember volt, hitt a maga igazában. Milyen sok titkot fedezett fel a romok mélyén! Sajnos nem tudom feltenni az öregúrnak a kérdést: miért fogadja el oly nehezen a világ, hogy Atlantisz és a minószi birodalom egy és ugyanaz? Miért főbenjáró bűn, ha valaki ki meri mondani, hogy a minószi Atlantisz Európában, az Égeikumban és nem az Atlanti-óceánban helyezkedett el? Választ nem kaphattam a rideg bronzszobortól, de meghatódottságom jeléül – képletesen és valóságosan is – meghajoltam Evans nagysága előtt. A közelemben egy japán csoport hallgatta áhítattal az idegenvezető százezerszer elmondott szópaneljeit. Távolról figyelték, hogy mit művelek Evans képmása előtt. Egy kis idő múlva az egész japán csoport közelebb jött, és ugyanazt tették, amit én: meghajoltak Evans szobra előtt, majd rám mosolyogtak. Úgy látszik, hagyományt teremtettem Knósszoszban. 

A krétai paloták közül a phaisztoszi fekvése a legszebb: egy dombon terül el, ahonnét csodálatos kilátás nyílik az Ida-masszívum kora nyárig hófedte csúcsaira és a tágas Messzara-síkságra. Az olasz régészek, akik a múlt század fordulóján kezdtek itt ásni, Evans knósszoszi átalakításaival ellentétben, lemondtak a teljes helyreállításról, a beton és a színes festékek használatáról. 

A Phaisztosztól alig három kilométerre fekvő Agía Triádát is meglátogattam. Az Ida-hegy két csaknem egyforma csúcsa – az 1981 méteres Mavri és az 1917 méteres Nikita – délről nézve olyan, mintha szarvat viselne a hegyvonulat. Ez a formai hasonlóság is erősítette a minószi bika- és Holdkultusz kiteljesedését. A híres Phaisztoszi palota hatalmas udvarának főtengelye a két hegycsúcs irányába mutat. A minószi palotatervezők úgy tájolták az utcákat és a lépcsőket, hogy látni lehessen a szent hegyet. (Itt található a híres Zeusz-barlang) A phaisztoszi és az agía triádai sétáimon annyira magával ragadott a látvány, hogy szinte valamennyi felvételemen az Ida-hegy ikercsúcsai láthatók. A bikakultusz nem csak Krétára jellemző. A Çatal Hüyük szentélyeinek falára festett bikákat minden egyes alkalommal úgy ábrázolták, hogy a Taurusz, azaz a Bika-hegységgel álljanak szemben. Mellaart szerint az ábrázolásnak ez a módja tudatos cselekedet volt.

Az Ida-hegy neve a dór idha szóból ered, jelentése „erdős hegy”. Valamikor erdők koszorúzták a hegyet, de a fákat folyamatosan irtották, mert alapanyagra volt szükség a hajó- és házépítéshez. A kíméletlen erdőirtás következtében napjainkban Kréta területének mindössze tíz százalékát borítják erdők.

Amikor vejemmel megmásztuk a hegyet, megálltunk egy kis faluban, ahol jöttünkre, egy pillanatra megállt az élet: mindenki bennünket bámult. A kocsma előtti teraszon férfiak üldögéltek, és fejüket ingatták. Nem tetszett nekik, hogy kettesben akarjuk megmászni a hegyet, ráadásul felszerelésemet sem tartották megfelelőnek a kiránduláshoz. Bencével nem nagyon törődtek, mert túracipő volt rajta, de az én lábbelim mindössze egy saru volt. Rémtörténeteket meséltek egy francia házaspárról, akik meghaltak a hegyen (talán Zeusz akarta így), mert idegenvezető nélkül indultak útnak. Kértünk vezetést, de hevesen tiltakoztak, oda bizony ők fel nem mennek, jobb itt ülni az árnyékban, a kocsmában. Valóban kalandos utunk volt, de túléltük, és nagy élményben volt részünk. A cél előtt pár száz méterre mégis fel kellett adnom a küzdelmemet a heggyel, mert sarumat szétvágta egy éles szikla. A kamerát Bencének adtam, hogy megörökíthesse Zeusz barlangját, én meg leültem egy olajfa alá. A fáradtságtól hamar elaludtam, s csak arra riadtam fel, hogy valami megérintette a homlokomat. Majd a frász tört ki rajtam, amikor kinyitottam a szememet: egy bakkecske nézett velem farkasszemet. Mindketten megijedtünk, de miután kiáltottam, a kecske elszaladt. 

A csaknem két kilométer magas hegy megmászása semmiség volt a lefelé vezető úthoz képest. Minden lépésnél belenyilallt térdembe a fájdalom. Néha megálltunk, és megcsodáltuk az Ida-hegy különleges törpefáit. Amikor holtfáradtan leértünk a faluba, nem hitték el, hogy Zeusz barlangjánál is jártunk. A videokamera keresőjén lejátszottuk a barlangban készült felvételt, mire elhitték, hogy nem lódítottunk. A teljesítményünkért korsó sörrel jutalmaztak bennünket. 

Hasonló élményben volt részem Lefkasz szigetén (Itaka), amikor egy legelésző bakkecskéről akartam videofelvételt készíteni. Az állat iszonyatosan felbőszült, amiért behatoltam territóriumába, dühösen rám rontott. A félelem olyan teljesítményt hozott ki belőlem, hogy magam is csodálkoztam: minden gond nélkül átugrottam egy magas kőkerítést. Barátaim miután látták, hogy szerencsésen vettem az akadályt, hasukat fogták a nevetéstől. Azóta szállóigévé vált a „Doki itakai kalandja”.

Kréta keleti felén, Gurnia közelében a Mirabéllo-öböl partján fekszik Agiosz Nikolaosz. A mesébe illően szép környezetbe települt várost a turisták gyakran felkeresik. Talán kevesen tudják, hogy érdemes megtekinteni a város régészeti múzeumát. Az épület jól megvilágított termeiben nincs olyan zsúfoltság, mint az Iraklioni Régészeti Múzeumban. A kiállítás számos különlegességgel lepi meg az érdeklődőt. A Málliából származó egyszintes terrakotta ház két kéményével, ablakaival és tekintélyes méretével megnyerte tetszésemet. Különösen érdekesek a terrakotta szarkofágok (larnax), valamint egy tengeri csiga házát utánzó mívesen kidolgozott kőváza. A IV. teremben egy széles szájú, nyakatlan tároló edényben egy csecsemő koporsója látható. Hasonló temetési szokást láttam Pároszon, a kikötő melletti feltáráson. A leletet csontvázzal együtt állították ki, pontosan úgy, ahogyan a régészek megtalálták. A kiállítás egyik legizgalmasabb darabja egy finoman megmunkált arany diadém, amely a halott koponyáját ékesíti.

Krétai barangolásomat Tilisszosz romjainak bemutatásával fejezem be. A píneák hűsítő lombjai alatt fekvő romoknál nyáron csak a kabócák éneklése hallatszik. A minószi városból eddig három villaszerű épületet tártak fel a második palotakorszakból. Több korszak találkozik itt: a figyelmes szemlélő talán észreveszi, hogy a villák régebbi falakra épültek. A C villa északkeleti sarkából kiemelkedik egy jókora lépcsős ciszterna. A régészek szerint a tilisszoszi település épületeit 1500 éven át lakták. 

A bejáratnál egy idős mogorva ember fogadja az odaérkezőket. Zárás előtt fél órával kitessékelt bennünket a területről, bár előtte elkérte tőlünk a belépőjegyért a négy eurót. Haragja okát sikerült megfejtenem: Zsuzsi nem vásárolt a felkínált csipketerítőkből. Ettől függetlenül a bronzkori falak között sétálva fogalmat alkothattam arról, hogy milyen körülmények között éltek a minósziak a tilisszoszi palotában. A pithoszok néhol darabokban hevernek a falak mellett. Mindenütt látszik az elhanyagoltság. Többet érdemelne ez a régészeti terület!

Az őskrétaiak

A görögök általánosan, de felületesen használták a pelaszg elnevezést földjük prehellén őslakosaira. A pelaszg nép nem görög nyelvet beszélő ókori népcsoport volt, akik szétszórtan éltek a görögök lakta terület különböző vidékein (Trákia, Thesszália, Épeirosz, Kréta, Kis-Ázsia; Trója, Halkidikí-félsziget). Eredetileg egy észak-égei népcsoport lehetett, amelyet a bronzkori népvándorlások szakítottak ki hajdani lakóterületüről.

A pelaszgok teremtésmítosza szerint az első embert, Pelaszgoszt Árkádia földje szülte. Pelaszgosz megtanította népét kunyhót építeni és makkot enni. Ruhát disznóbőrből varrtak maguknak; Euboiában és Phókiszban még most is ilyet viselnek a szegények. A pelaszgok valamennyien Ophióntól (másnéven Boreásztól), a héber és az egyiptomi mitológia világteremtő kígyójától származtatták magukat. A korai mediterrán művészetben az istennőt mindig az ő társaságában ábrázolták. A „földszülte pelaszgok”, akik azt állították magukról, hogy Ophión fogaiból származnak, eredetileg talán a neolitikum festett agyagedényeinek készítői voltak, és Kr. e. 3500 körül keltek át Palesztinából a görög szárazföldre. Sztrabón említi meg, hogy az Athén környékén lakókat peralgoi, azaz „gólyák” néven ismerték. Feltehető, hogy a gólya volt a pelaszgok totemmadara. Hérodotosz erkölcstelen viselkedésükre utaló célzásai valószínűleg arra vonatkoztak, hogy a prehelléneknél szokásosak voltak az erotikus orgiák.

Az ókor egyik leghosszabb életű és legvirágzóbb kultúrája volt a pelaszgoké. Kréta, élve tengeri hatalmával, a sivatagosodó mediterrán régióban a Fekete-tenger partvidékéről behozott búzával és az oda kivitt ipari termékekkel elképesztő gazdagságra tett szert. Mezőgazdasági termékeken kívül fémet, kerámiát szállított megrendelőinek. 

Homérosz leírásából megtudhatjuk, hogy Kréta népessége nem volt egységes, nyelve kevert volt. A pelaszg népesség részben összeolvadt a görögökkel, részben elvándorolt; feltételezhetően ők alkották a dórok megjelenése után az Észak-Itáliát meghódító etruszk népcsoportokat. A rómaiak eredetmondája szerint városukat a Trójából elmenekültek utódai alapították. Nagy valószínűséggel a Görögországból elvándorolt pelaszgok (turusák) lettek az etruszk kultúra létrehozói Itáliában. A dórok elől menekülő akhájok és pelaszgok városokat hoztak létre. Kultúrájuk ezáltal tovább terjedt a fejletlen régiók felé, ahol később módosult formában élt tovább.41 

Tanulságos lehet párhuzamot vonni a minószi és az etruszk civilizáció között. Mindkét nép fejlett kultúrával rendelkezett, és örökségét a görög, illetve a latin törzseknek adta át. Érdekes, hogy a görögök, akárcsak a latinok, igyekeztek elfelejteni gyökereiket, noha az elődök majd minden vívmányát átvették. Minósz neve tovább élt, de két különböző formában. Egyfelől ő volt a rettenetes szörny, aki Minótaurosz képében veszedelmet jelentett Athénra, másrészt a bölcs király, aki ítélkezett az alvilágban. A história zavarossága arra utal, hogy esetleg két különböző korban élt uralkodóról lehet szó. A görögök emlékezetében nem sok maradt fenn, a valóság nyomtalanul eltűnt. A minószi lét összes bizonyítékát elnyelte a föld. A mükénéiek sok mindent átvettek a krétaiaktól, így például a kerámiát. Kezdetben a krétai formákat utánozták, majd kialakult saját stílusuk: a szépen fénylő, barnássárga felületre festett díszítés.

Az iskolai oktatás és a történelemtudomány túl kevés figyelmet szentel a görögöket megelőző pelaszg civilizációnak. A legtöbb tudománytörténeti munka hemzseg az olyan kifejezésektől, hogy „már a régi görögök is tudták, ismerték”. Nos, a pelaszgok bizonyos szempontból tanítómesterei voltak a görögöknek. A görögök csupán átvették, továbbfejlesztették hagyatékukat.
Kréta, a boldogság szigete

Van bizonyos Krété, sziget ez, középén a borszín

tengernek, szép dús partját a habok körülöntik,

rajta kilencven város, azokban számtalan ember…

És Knósszosz nagy vára, kilenc évig hol a legfőbb

Zeusszal társalgó Minósz gyakorolta uralmát.

Homérosz (Devecseri Gábor fordítása)

A fejezet címe kissé önkényesnek tűnhet, pedig nem az. Ritka az olyan társadalom, amelyben az emberek nyugodtan, békében és boldogságban élnek. A háború vért, verejtéket hozott az embereknek. Vajon milyen kép fogadna bennünket, ha visszamehetnénk a bronzkori Krétára? Talán Kréta volt az édenkert, a jól ápolt, ligetes táj felett örökké ragyogott a nap, a fák között egzotikus állatok kószáltak minden félelem nélkül. Keftiu aranykorában valóban idillikus környezetben éltek az emberek. A krétai kultúra lényege az összefogás, a közösségi összetartozás volt. 

Evans feltárásai hozzájárultak ahhoz, hogy a minószi kultúra a tudományok világában egyre ismertebbé váljon. 1900. május 23-án kezdődött el a munka. Evans már öt nap után ezt írta jegyzetfüzetébe: „Rendkívüli jelenséggel állunk szemben: semmi görög, semmi római – talán egyetlen késői, fekete mázas töredék a több tízezer cserép között. Még a geometrikus vázák is hiányoznak, noha – ahogy a központi út mellett megtalált tholoszok mutatják – az alsóbb rétegek egy egykor viruló Knósszoszt rejtenek… De ennek nagy korszaka még a mükénéinél is korábbi időre megy vissza.”39
A régész soha nem látott energiával fogott hozzá a munkához. Kidolgozta a minószi történelem kronológiáját, amit aztán a kerámiastílusok alapján további alosztályokra bontott. A mintegy kétezer évet átfogó minószi bronzkorban – elsősorban a kerámia, kisebb mértékben más, emberi munkával készített tárgyak típusai alapján – tizenhat vagy még több fázist lehet megkülönböztetni. Ezek hossza átlagosan több mint egy évszázad; a későbbiek többnyire rövidebb időtartamúak, a korábbiak jóval hosszabbak. A meglehetősen nagy zűrzavar miatt sok kritika érte az Evans-féle korszakbeosztást. Ahány könyv foglalkozik a kronológiával, annyi eltérés mutatkozik az időrendet illetően. Magam az egyszerűsített időrend alapján négy korszakot emelnék ki. 

	Paloták előtti korszak
	Kr. e. 3000 – Kr. e. 1900
	A minószi civilizáció kezdete.

Mürtoszt Kr. e. 2200 körül tűzvész pusztította el.



	Első palotakorszak
	Kr. e. 1900 – Kr. e. 1700
	Megépülnek az első paloták Knósszoszban, Phaisztoszban és Málliában, megjelenik a Lineáris A írás. A periódus végén omlott össze az Anemoszpiliai szentély.



	Új paloták korszaka
	Kr. e. 1700 – Kr. e. 1450
	Földrengés pusztítja el a palotákat, a Théra vulkán erupciója óriási pusztításokat okoz Krétán; megjelennek a mükénéiek, és létrejön a korai görög, a Lineáris B írásmód.



	Paloták utáni korszak
	Kr. e. 1450 – Kr. e. 1100


	A mükénéiek néhány lerombolt palotát – pl. Knósszoszt, Gourniát, Agia Triádát – újjáépítenek, de a dórok uralmával az egykor nagyszerű krétai és mükénéi civilizáció már csak hanyatló emlék maradt.




A krétai bronzkor datálása az Egyiptomi Birodalommal és kisebb mértékben Mezopotámiával, Szíriával, Ciprussal és Anatóliával történő összevetésen alapul. Az egyiptomi írások lehetővé tették az abszolút időrend rekonstruálását egészen a XII. dinasztia kezdetéig, körülbelül Kr. e. 2000-ig. 

Homérosz az első, akitől értesülhetünk Kréta történetéről; a dór korszakba helyezve meséli el a minósziak történetét. Sorai felbecsülhetetlen források a kutatók számára. Az általa leírt kilencven virágzó városból idáig többet megtaláltak a régészek.

A korai kultúra központja a termékeny Messzara-síkság volt. Evans szerint ez idő tájt már ismerték a képírást. Ebben az időszakban fellendült a hajózás és a kereskedelem Kis-Ázsiával, Mezopotámiával és Egyiptommal. A mindennapi élet is sokat változott: a krétaiak már vakolt falú házakban laktak, halottaikat pedig kupolasírokba temették el.

A középső bronzkor gazdag társadalmai rövid idő alatt jellegzetes palotakultúrákká alakultak át. Az egyiptomi fáraókhoz hasonlóan ezek az uralkodók is egyszerre rendelkeztek politikai és vallási hatalommal, de Krétán soha nem alakult ki az istenkirályság egyiptomi típusú intézménye. A kései bronzkorban a Földközi-tenger keleti részének kulturális közösségében Kréta egyenrangú partnere volt Kis-Ázsiának, a Kükládoknak és a görög szárazföldön kialakult kultúrának.

A minószi világ központját a labirintus elrendezésű palotarendszer képezte. A palota sokfunkciós épületegyüttes volt. Elsőként Krétán bukkan fel az Elő-Ázsiában honos kettős bárd – a labrys, melynek nevéből származik a labirintus kifejezés. Valamennyi gazdasági, vallási és társadalmi szál itt futott össze. Ez éppenséggel a babilóniaiak palotavárosaihoz hasonlatos keleti jellegzetességként is felfogható. A települések terjeszkedését nem gátolták masszív várfalak. Kissé távolabb különféle települések, előkelő villaépületek létesültek. A minószi építészetben – főleg a második palotakorszakban – a gazdag és festőien hatásos tagozatokat részesítik előnyben (tipikus késői stílus). A megformálás inkább dekoratív hatásra törekszik, mint tektonikus logikára. A minószi építészeti rendszer sokféleségével és differenciáltságával az egykorú nagy civilizációkat éppen úgy felülmúlja, mint az utána következő görög kultúrát.

Thuküdidész szerint a minószi kultúra hatalmi bázisa a jelentős erőt képviselő hajóflotta volt, amely szinte korlátlan uralommal rendelkezett az Égei-tengeren. A korszakot szembetűnő stabilitás jellemezte. A politikai-gazdasági tényezők lehetővé tették, hogy nagyszerű paloták, városok és települések épülhessenek minden védőfal nélkül. A védművek és erődítések hiányából a tudósok arra következtettek, hogy a krétai uralkodók tengeri egyeduralma annyira biztos lábakon állt, hogy nemigen tartottak a tenger felől jövő támadásoktól. Ezzel szemben a mükénéi várak között a meglévő koalíció ellenére is inkább békétlenség uralkodott. A klánok gyakran háborúztak egymással. 

A Lasszithi-fennsíkon vagy a Messzara-síkságon autózva rengeteg olajfát és szépen megművelt földet láttam, s megpróbáltam elképzelni, milyen lehetett Kréta a bronzkorban, de a kopár hegyek látványa megrémisztett. Korai írásukat sajnos ez idáig nem tudták megfejteni. Hagyatékukról csak a régészeti leletek, az üde freskók, Homérosz és Platón írásai beszélnek. 

Amikor William Lithgow 1609-ben Krétán járt, a Chania körül elterülő vidék valósággal megrészegítette: A földközi-tengeri szigetek királynője! − írta. Szépsége, gyönyörei, gazdagsága folytán bízva nevezhető az egész univerzum kertjének, mert egész Kandiának ez a legcsinosabb földdarabja, szikrázó gyémánt, egy csepp méz.14 (Krétát a középkorban Kandiának hívták.)
E kegyes és boldog szigeten a hosszú nyári szárazság miatt – tavasztól őszig nem esik az eső – nehezen érik be a gabona: legfőképpen a búza és az árpa hozama minimális, szinte elégtelen. A gyümölcsfák, a szőlő, az olíva, a méz viszont jól termett – akár csak napjainkban –, s ezeket hosszú ideig el lehetett raktározni az óriási pithoszokban. Az itt élők így meg tudtak élni a mezőgazdaságból úgy, hogy jelentős mennyiségű bort és olívaolajat exportáltak. Cserekereskedelem révén pedig hozzájutottak a gabonához és más élelmiszerekhez.

Az ipar fenntartásához szükséges fémek importálása, a mezőgazdasági termékek kivitele az erős hajóhadra támaszkodott. A cserekereskedelem lehetővé tette egy kifinomult, városias civilizáció kialakulását. A kedvező körülmények elősegítették a népesség gyors szaporodását, bővültek emberi erőforrásaik, ami új igényeket támasztott a hatékony kormányzás és a nagyobb szervezettség iránt. Evans több tízezerre becsülte Knósszosz lakóinak számát, de ha Amnisszosz közeli kikötőjének népességét is hozzáadjuk, akkor a város akár 100 000 lakost is számlálhatott. A Földközi-tenger medence korabeli városai közül Knósszosz messze a legnagyobb volt. Mindenfelé kövezett utakat építettek, létrehoztak egy fejlett társadalomhoz szükséges infrastruktúrát. 

Nagyméretű szobrokat Krétán nem találtak, csupán kisebb, főként asszonyalakú szobrocskákat. Annál több agyagedényt tártak fel, amelyek domborodó hasára a mesterek kecses vonalú virágokat, különféle tengeri állatokat, sokkarú polipokat festettek. A krétai vázaképek vonalrajza játékosan mozgalmas, színezésük élénk. Derűs életszemléletű emberek sajátos szépségkultuszának termékei ezek a pompás festésű kerámiák. 

A minószi művészetben nagy változásokat indított el a paloták átépítése. A korabeli festőknek sikerült átvinniük a mozgáselvet az emberre, az állatokra és a növényvilágra. A krétai művészet fejlődésének kezdetétől a figurális ábrázolásból élt. Galoppozó állatok, menetelő, táncoló emberek és szélben mozgó növények szerepeltek a pillanatképeken. Az emberalakokat nemük szerint különböző színekkel ábrázolták: a férfiakat pirossal, a nőket sárgásfehérrel. Az archaneszi múzeum egyik vitrinjében több tucat, különböző színű festéket tartalmazó cseréptégelyt állítottak ki, bemutatva, hogy nem palettáról festettek a művészek, hanem kis edénykelyheket használtak munkájukhoz. Több felvételt készítettem róluk, mert egyetlen könyvben sem találkoztam hasonló cseréptégelyekkel. 2004-ben a Museum Of Prehistoric Théra anyagában (Akrotiri) is láttam festékes tégelyeket, akárcsak a krétai Archaneszben.

A knósszoszi palota falainak jó részét festett és domborított díszítés borította. A minószi kultúra hangsúlyozottan esztétikus volt, a művészet, a kézművesség az élet örömei felé fordult. A nagyterembe belépőt nem harci jelenetek és véres vadászatok képei fogadták, mint a komor mükénéi erődpalotákban, hanem a több száz szereplős tarka tömeg ünnepi felvonulásának derűs ábrázolása. Itt karcsú derekú, ágyékkötős ifjak lépkednek kecsesen a pompás virágok között, amott hosszú, fodros ruhájú hölgyeket látni, göndör fürtjeik felett díszes fejékkel, másutt mesebeli állatfigurák pihennek hajladozó levelek közt. Az élénk kék, sárga, vörös és zöld színekkel megfestett falképek emberalakjainak arca derűs, mosolygós. 

A palota falait eleven színekben pompázó freskók, szimbolikus jelentésű spirálok és delfinek borították be. Az életöröm krétai jelképei voltak ezek az ábrázolások. Festményeiken érezni lehet a magabiztosságot: tudatosult bennük a jólét. Egy éhező, egzisztenciális gondokkal küszködő nép képtelen lenne életvidám freskókat festeni. Csodálatos falfestményeiken az elmúlt idők pillanatképei elevenednek meg. Mintha egy filmet néznénk freskóik láttán, melyekről hiányoznak a háborút istenítő motívumok. Nincsenek olyasféle jelenetek, amelyeken ragadozókat üldöznek vakmerő vadászok, de hiányoznak a harciszekér ábrázolások is, pedig Mükénében vagy Egyiptomban gyakran találkozunk vadul vágtató lovakkal. Csak később, a Théra vulkán kitörése után kezdik felváltani harci jelenetekkel ezeket a békés ábrázolásokat, mükénéi hatásra. 

Az Istennő, a természet megszemélyesítője gyakran tűnik fel az ős-krétaiak pecsétjein. A fakultusz szertartását végző nők domborművét egy késő minószi pecsétgyűrűn találták meg. Fák körül táncolnak, bokrokat, virágokat gondoznak. A gyűrűn a krétai nők fodros, hosszú szoknyát viselnek, meztelen felsőtesttel a szabadban hódoltak kultikus szokásaiknak. A Knósszoszban talált másik pecséten az Istennő és kísérői egy gyümölcsfa előtt tartózkodnak, míg a háttérben ugyanolyan hegedű formájú kultikus alak látható, amilyenekre Anatóliában, a Kükládokon, és Máltán bukkantak. Mavor szerint akár kő- akár fakultuszról volt is szó, az oszlopoknál állatokat, köztük bikákat áldoztak. A vér áldozati ajándékként az oszlopok lábához folyt. Ez a rítus Krétán és Máltán az Anyaistennő imádatával fonódott össze.24
A Hölgyek házából származó akrotiri falfestmény majdnem életnagyságban mutatja be a díszes ruhákba öltözött nőket. Az asszonyok a krétai szokásoknak megfelelően derékig nyitott, kebleket szabadon hagyó, rövid ujjú mellénykét és hosszú, tarkán hímzett, fodros szoknyát viseltek. Ezt a jellegzetes szoknyát néha úgy osztották részekre, mint a mai nadrágszoknyát. A nyakat nagykendő díszítette. A minószi nőideál: keskeny derék, telt csípő. Viseletük a lehető legelőnyösebben hangsúlyozta alakjukat. Nagyra értékelték a hozzáértést igénylő bonyolult frizurákat. A legtöbb nőnek egy-egy hosszú hajtincs keretezte arcát. Gyakran hordtak óriási aranyfülbevalókat, ajkukat rúzzsal színezték, szemhéjukat, szemöldöküket festékkel hangsúlyozták.

A minószi hölgyeknek fejlett kozmetikai ismereteik voltak. Számos festékes tégely került elő a korabeli sírokból, amelyekből még a kozmetikumok összetételét is sikerült meghatározni. Az illatszerek egy részét Egyiptomból szerezték be, mint például a fekete galenitot (ólomszulfitot), amelyet szempillafestékként használtak. Az anyagszemcsék nagyságával szabályozni tudták, hogy fényes vagy matt legyen a hatás. 
Evans talált olyan freskót is, amelyiken a minószi nők egy erkélyen ülnek. Kréta híres asszonyai feszülten figyelnek, és élénken mutogatnak. Némelyiküket magával ragadja a látvány, míg mások inkább magukkal vagy a többiekkel vannak elfoglalva, hajukat igazgatják, egymás ruháira vetnek sanda pillantásokat, fesztelenül fecsegnek. Ugyanúgy viselkednek, mint napjaink hölgyei egy színház nézőterén. Nincs új a nap alatt!

A hölgyekről már sokat tudunk, de milyenek lehettek a férfiak? Amikor Evans megtalálta a romok között a Serlegvivők című freskót, meg volt győződve, hogy a kép nem krétai lakosokat ábrázol. Idővel azonban újabb festmények kerültek elő, melyeknek segítségével Evans teljes bizonyossággal meghatározta, milyenek lehettek Kréta egykori fiai. 

Freskóikból ítélve a férfiak alacsony termetű, borotvált képű, nagyon karcsú derekú emberek voltak. Kezük, lábuk kicsi volt, ajkuk telt, hosszú orruk folytatása a homlokuk vonalának, hajukat felfelé fésülték, mint valami taréjt. A mellkasukat a férfiak is fedetlenül hagyták, csak rövid, szorosan maguk köré tekert szoknyát viseltek, s néha bőrcsizmát. A krétaiak arcszíne vörösebb volt, mint a helléneké. 

A dinamikusan fejlődő minószi kultúrát ezer évig nem tudták kikezdeni a pusztító földrengések, sem a klimatikus hatások, sőt a világ minden részéről odasereglett kevert népesség sem. Miért hiányoznak a freskókról a modern férfiasság ábrázolásai? Elméletem szerint a krétai férfiak színe-java a fél életét a tengeren töltötte. Hónapokig távol voltak otthonaiktól, akár csak később az argonauták. A krétai tengerészek sem voltak alábbvalók, mint az akháj hajósok. A hajózás összes furfangját kiválóan ismerték. A tengerészélet nem volt könnyű tevékenység: jó állóképességre volt szükségük. Őket elsősorban a kereskedelem, a kaland és az abból befolyt haszon kötötte le. 

Homérosz szerint – talán enyhe költői túlzással – Krétának 1200 hajója volt. Akrotiri egyik freskóján nagy tengeri vitorlás hajókat láthatunk. A hajók többségét 25-30 evezővel látták el oldalanként. Több tucat tengerész vett részt egy-egy utazáson. Időnként akár meg is támadhatták őket a tengeren lesben álló rablók, ezért nem fukarkodhattak a legénység létszámával. Úgy vélem, nem túlzok, ha hajónként 60 emberrel számolok. Így Homérosz adatait figyelembe véve optimálisan 72 ezer ember lehetett úton. Ha 1200 hajóból 300 éppen a krétai kikötőkben ki- és berakodott, a tengeren még mindig úton volt 52 ezer ember. A bronzkorban ez a létszám jelentős erőnek számított. A tengerészek folyamatosan kiestek a krétai társadalom mindennapi életéből, bár a sziget lakói nekik köszönhették gazdagságukat. Amikor egy-egy hajó megérkezett a távoli vidékekről, ünnepelték a bátor embereket és hallgatták beszámolóikat. Az is lehet, hogy a tengerparton a vulkán által elpusztult kikötők épületeiben tengerészek utazásairól készült freskók díszelegtek. Tudjuk, hogy a Théra felől érkező cúnami a kikötő berendezéseivel együtt eltűntette a föld színéről az építmények nyomait.

És mivel töltötték az időt asszonyaik? Találtak maguknak olyan elfoglaltságot, amely később híressé tette Krétát. Ez volt a bikaviadal és a tánc. A nők egy sor szerepkörben átvették az irányítást a krétai társadalom életében. Az egyik rajzon a hölgyek fiatal fiúk beavatási szertartásán vesznek részt. A fiúk tülekednek, hogy elsőként kerüljenek a hölgyek elé. A közelben egy emelvényen babérkoszorú látható.

Nem elképzelhetetlen, hogy az otthon maradt férfiakból hiányzott a bátorság, s nem szívesen vállalták a sok bizonytalansággal járó tengerészeti munkát. A nők szemében a tengerészek voltak az igazi férfiak, míg az otthon maradottakat puhányoknak tekintették. Ezért a vetélkedésekben, a bikaviadalokon a férfiak és a nők egyaránt részt vettek. Meglehet, hogy egyfajta versengés dívott a két nem képviselői között. 

Az elegáns és társadalmilag megbecsült krétai nők az akhájok „nővéreként” sok mindenben példaképei lehettek a mükénéi hölgyeknek. Verena Zinserling A nő a klasszikus ókorban című könyvében mutatja be a minószi asszonyokat. A krétai művészet nőábrázolása nemcsak külsejükről, ruhájukról, mozgásukról ad hírt, hanem társadalmi helyzetükre is következtethetünk belőle. „A királynő például a király mellett ült; a palota pompás termeiben élt, meleg fürdőkkel ápolta testét, gyönyörködhetett a falfestmények tarka állat- és növényvilágában, kertekben és loggiákon járhatott-kelhetett, vagy visszavonult többemeletes lakosztályának tompított fényébe. Mindenekelőtt azonban ő volt a Nagy Istennő papnője, és főleg ilyen minőségében találkozunk vele a vésett köveken és a falfestményeken. Ez az anyaistennő, aki mint tenger-, hegy- és faistennő uralkodik az embereken és a természeten, az állatok úrnője, az élet és a szerelem meztelen megtestesítője, az isteni gyermek anyja: ő a krétai nő nagy példaképe. Kultuszában tükröződik a nő hangadó szerepe a krétai társadalomban, ahol valószínűleg az anyajogra jellemző vonások mutatkoznak. Elsősorban nők állnak az istennő szolgálatában, ők őrzik a szent szimbólumokat, ők mutatják be az áldozatokat, s ők mondják el a szent imákat.”42

Éppen ezért zavaró számomra, amikor egy napjainkban megjelent dekoratív, jól szerkesztett könyvben a krétaiakról az alábbiakat olvasom: „Egyiptomi kereskedelmi hajók járták be szinte az egész Földközi-tengert, és az árucikkeiken kívül természetesen kultúrájukat is könnyen terjesztették a náluk alacsonyabb fejlettségi szintet elérő szigeteken, félszigeteken (pl. Kréta).” 

Paul Johnson (brit történész) Az ősi Egyiptom civilizációja című könyvében Krétát egyenesen félbarbárnak nevezi. Csupán isteni tekintélyével kormányzó istenkirály patriarchális uralma a Kr. e. III. évezredének kora bronzkori jelensége volt, amelyet a második évezredben már nem lehetett feltámasztani, kivéve persze a minószi Kréta és a mükénéi Görögország félbarbár kisállamait. Ha építészeti arányérzéküket, természetszeretetüket, látásmódjukat, életfelfogásukat vizsgáljuk, nem beszélhetünk alacsonyabb fejlettségi szintről. A fent elmondottak más szempontból sem állják meg a helyüket, hiszen az egyiptomiaknak nem volt a krétaiakhoz hasonló rangú tengeri flottájuk a Földközi-tengeren. Más esetben, Angelica Ralphstone Mükénét bemutató könyvében, a Letűnt civilizációk nyomában végig Mykonosz mai templomait látjuk viszont. 

A görögök évszázadokkal később átvették a minósziak technikai és művészeti vívmányait, ám ezt nem szívesen vallották be az utókornak. Athén, felemelkedése után sem tudta elviselni annak az emlékét, hogy valaha az akkor még hatalmas Kréta adófizetője volt. Egyszerűen átírták a történelmet. Arisztotelész kételkedett korának Minószról alkotott képében. Minósz mindig is hírben állt költőiknél, és az attikai színpadon is épp eleget szidták. Ezen még az sem segített, hogy Hésziodosz a legjobb királynak nevezi, Homérosz pedig egyenesen Zeusz bizalmasát tiszteli benne. Így eshetett meg az, hogy míg a színpadon gonosz, erőszakos uralkodóként jelent meg, addig a mondák a bölcs királyt és törvényhozót emlegették. A legyőzöttek istenei gyakran váltak a győztesek gúnyolódásának céltáblájává. Az athéniek a félig bikának, félig embernek ábrázolt Minótaurosz mintájára képzelték el Kréta népét, amely évről-évre hét szűz és hét ifjú feláldozását követeltek a görögöktől. Ezek a történetek nyilvánvalóan olyan korból származnak, amikor Kréta még nagyhatalom volt, és a görögök gazdaságilag függtek a minósziaktól.

A klasszikus görög és a krétai kultúra különbözősége nemcsak az építészetben mutatkozik meg. Az archaikus görög művészetben például alig találjuk nyomát a freskófestészetnek, a minószi Krétán pedig a nagyméretű kőszobrok hiányoznak, holott az előbbit a nagy paloták ismeretlen mesterei, az utóbbit Pheidiász és társai szinte máig utolérhetetlen művészi színvonalra emelték. Ugyanígy feltehetjük a kérdést, hogy miért nem tudunk a görög matematika, filozófia vagy színházművészet egyetlen krétai művelőjéről vagy előfutáráról sem. Ez a fentiekhez hasonlóan csak a két nép különbözőségével magyarázható.

A minószi művészet ránk maradt töredékeirel csakúgy süt az életöröm, az összhang és a fényűzés. Homérosz a Kr. e. 8. században azt írta Krétáról, hogy a napfény, a ragyogó mezők, a pompa és a boldogság szigete. 

Kréta életének fontos jellemzője a békés fejlődés, ami élesen szemben állt a többi földközi-tengeri állam agresszív politikájával, különösen a szomszédos Mükénével vagy Egyiptommal. A minószi kultúra fejlődése nem volt elszigetelt, mert a közeli országokkal állandó kapcsolatban állt. Az idegen hatások azonban nem nyomták el a helyi művészeti irányzatokat. A krétaiak vívmányai és vallási hagyományai a későbbekben a görög kultúra szerves részévé váltak. Számos minószi freskót találtak Egyiptomban is. A leletek azt bizonyítják, hogy a Nílus mentén is éltek krétai művészek, telepesek. 

A krétai társadalom tagjai a béke és a jólét gyümölcseit élvezték. Alkotó energiájukról, művészi tehetségükről és kifinomult ízlésükről minden kétséget kizáró bizonyítékokat hagytak ránk. Amíg évszázadokig harmónia jellemezte a minósziak életét, addig a fáraók a környező népekkel háborúztak. Az ókori Egyiptom nemeseinek sírját díszítő festmények ágyékkötőt viselő férfialakjainak hasonmásait megtaláljuk Knósszoszban. Az egyiptomiak úgy ábrázolták őket, amint hódolatukat fejezik ki a fáraónak, és Keftiu néven – „a sziget népeként” – utalnak rájuk. 

A feliratok megörökítik, hogyan érkezett Ehnaton és Nofertiti egy krétai követeket fogadó ünnepségre. A nagy arany királyi hordszéken ülve, a nézők szemét elvakítva úgy ragyoghattak, mint maga Aton korongja. A királyi pár előtt vitt egzotikus kincsek a legszebb ajándékok voltak, amelyeket Egyiptom szomszédai csak adhattak, és amelyeket Szíria és Kus, a Nyugat és a Kelet, az egy időben egyesített összes ország, valamint a nagy zöld tenger közepén lévő szigetek (Kréta, Ciprus) küldtek.

Rejtély, hogy az egyiptomiak miért ábrázolták a krétaiakat adófizetőiknek, amikor szigeti szomszédjaik voltak a tenger urai. Talán azért, mert az egyiptomiak ezeket az expedíciókat szerették követségekként feltüntetni, és a magukkal hozott árut „adóként” értelmezni. A korabeli írások tanulsága szerint viszont a kereskedelem csereügylet volt, a fizetséget pedig gabonában, rézrudakban, nemesfémben egyenlítették ki. Egyiptom az ókor legnagyobb aranyexportáló hatalma volt.

A kutatók körében egyre inkább elterjedt az a nézet, hogy a békés képeket, freskókat a minósziak tudatosan alkották, hogy így is hangsúlyozzák az egységes, megelégedett társadalom képét. Más szavakkal, propagandaeszközök voltak: melyekkel az uralkodó osztályok jótevő szerepére irányíthatták az alattvalók figyelmét. Meglehet, hogy a minószi művészetben ábrázolt alakok jobb megértése esetleg ellenkező következtetésekre vezethet el bennünket. Mindez azonban mit sem változtat a festmények, a vázák, az ékszerek kifinomultságán. 

Emlékszem az ’50-es évek magyarországi plakátjaira. A boldogságtól ragyogó aratómunkás képe lebeg előttem. Köztük éltem, tehát tudom, hogyan éltek, mit éreztek. Maga az aratás kínoskeserves munka volt a 40 fokos melegben, s a plakátábrázolások ebben az esetben is csak a propaganda eszközei voltak. 

A krétaiak megtisztították a kalózoktól a Földközi-tengert, szigetükön – Homérosz után – kilencven város fölött uralkodtak! Ezek a tehetséges emberek építették Kréta nagyszerű palotáit, készítették az ott talált gyönyörű kincseket. Ők maguk eltűntek, de műveik, – ha romokban is – itt maradtak, hogy a késői utódok megcsodálják azokat.
Európa első palotája

A történetírás csak viharokról beszél, 

a nyugalmas időszakról megfeledkezik. 
Voltaire

A minószi Kréta lakói alkották Európa első magasrendű civilizációját, több mint ezer évvel megelőzve a klasszikus görög kultúra létrejöttét. Knósszosz grandiózus épületei mind a mai napig rejtélyszámba mennek. Már Evans is találgatta: templomvárosról, palotáról vagy nekropoliszról van-e szó? Annyi bizonyos, hogy a hatalmas építmények nem lakás céljára készültek. A knósszoszi palota épületegyütteseinek elrendezése megegyezik sok más krétai minószi palota alaprajzával. A Mediterráneum királynőjének nevezett szigeten kiásott knósszoszi palota alaprajzát utánozta bizonyos mértékig a szigeten feltárt három másik királyi épület is: a phaisztoszi, a málliai és a zakroszi palota. Központját tágas téglalap alakú udvar alkotja, amelyet négy oldalról épületek vesznek körül. A teraszos megoldású palota nyugati oldalán három-, keleti oldalán ötemeletes volt. Tetejét laposra képezték ki. Az egész épületóriás valamivel több, mint 20 ezer négyzetméter területet foglalt el. Ebből körülbelül 1650 négyzetméter jutott a központi kertre. Az épületet alápincézték. 

Valószínűleg a központi udvaron játszódott le a rituális bikaugratás. A szakrális rítus merészséget és ügyességet kívánt, de a bátorságot követelő mutatvány szimbolikus jelentést is hordozott. Az életveszélyes bikajátékban részt vettek a krétai lányok is. Csupán kis köténykét viselve várták a bikát, majd szarvait elkapva szalto mortáléval repültek át az állat háta felett. A bika szimbolizálta a hatalmat és az erőt. Ha pedig halandó ember képes volt legyőzni egy ilyen állatot, nyilvánvalóan bebizonyította, hogy ő az erősebb és a hatalmasabb, vagyis ő maga is isten. Az idők során aztán az isten-uralkodó és a szent állat figurája összemosódott. A knósszoszi palota falán megörökített bikaugrató-játék Graves szerint vallási jelentőségű volt. 

Evans az ásatások alatt csodálatos és rejtélyes tárgyak egész sorát fedezte fel. Egyik ilyen volt például egy ókori táblajáték, amelyről megállapította, hogy egy játékasztalról való. Az igen aprólékosan elkészített remekmű több mester munkáját dicséri. Ilyen igényes munkához körzőre, rajztáblára, palavesszőre volt szükség. De a mesterek bonyolult munkafogásaiból arra lehetett következtetni, hogy ismerték az esztergapadot, és berendezéseikkel követ is csiszoltak. Az aranyműveseknek forrasztópákára, fújtatóra, bóraxra és kénre volt szükségük. Evans arról is meg volt győződve, hogy a krétaiak ismerték a granulálás technikáját, a fémek nagyon durva por alakra való őrlésének módját. Mindezt több mint ezer évvel az etruszkok, vagyis a rómaiak előtt, akiket sokáig e munkafolyamat felfedezőjének tartottak. A virágzó krétai kultúrának a bronzkorhoz képest fejlett kézművessége és magas színvonalú mezőgazdasági technikája adott alapokat. A bíborcsiga a színezéshez szükséges anyagot is biztosította. A fazekasok nagyon finom kerámiát készítettek, ami a technikailag fejlett fazekaskorong létét bizonyítja. Megmunkálták a bronzot, ismerték a forrasztást, virágzott az ötvösművészet, és berakásos munkákat is készítettek.

A bronzkori város kiváló infrastruktúrával rendelkezett. Egy civilizáció jól megítélhető csatornahálózatának fejlettségéről. Ami a krétaiakat illeti, ezen a téren mind a mai napig csak kevés nép szárnyalta túl őket: a minósziak tökéletesen ismerték a hidrodinamikát. A királynő lakosztálya – ahogy azt Evans elképzelte – minden bizonnyal rendelkezett a minószi kényelem valamennyi kellékével: volt benne fürdőkád, folyóvíz, agyagedények rendszerével létrehozott vízvezeték-hálózat és egy faülőkés, vízöblítéses WC. A királynő lakosztálya (megaronja) a palota többi részénél is szövevényesebb; csak a fürdőszobához öt különböző bejárat vezetett. Amikor Evans a ’20-as években rábukkant erre a jelentős leletre, ezt mondta: – Most én vagyok Kréta szigetén az egyetlen ember, akinek vízöblítéses vécéje van! 

Homérosz és Hésziodosz művei szerint Minósz király uralkodása mintegy három nemzedékkel megelőzte a trójai háborút. Ezt a tényt látszik megerősíteni az a Knósszoszban kiásott alabástromból készült trónszék, amely igazolta Evans feltevését: a homéroszi Minósz palotáját tárta fel. Családommal kipróbáltuk a trónszéket, és megállapítottuk: nem lehetett kényelmes ülőhelye a minószi uralkodónak.

Knósszosz rendeltetésére vonatkozóan a szakértők körében megoszlanak a vélemények. Evans munkálatai során arra következtetett, hogy a palota keleti oldala a minószi uralkodók lakrésze lehetett. Paul Faure francia régész viszont úgy vélte, hogy a palotában kizárólag papok laktak, szentélyeikben szakrális rítus szerint tevékenykedtek. A közelben pompás épületek romjait fedezték fel. A templomi körzetek mellett volt a királyi rezidencia, a világi hatalom központja – állítja Faure. Hans-Georg Wunderlich német régész teóriája eltért elődeitől. Szerinte a knósszoszi palotában hatalmas sírhelyek voltak, és a fényaknák a testek balzsamozásakor keletkező szagok elszívására szolgáltak. (A balzsamozáshoz feltehetően mézet használtak. Egy különös mítosz szól arról, hogyan fulladt meg Glaukosz, Minósz egyik fia, amikor egy mézesedénybe esett.) Találtak olyan fürdőszobát, melyet soha nem használtak rendeltetésszerűen, máshol igen sérülékeny gipszből készült a padlózat. 

Evans régészeti munkásságát sokan kifogásolták. Azzal vádolták, hogy régészeti módszereivel „disneylanddé” változtatta Knósszoszt. Ám az odalátogató turisták csak hálával gondolhatnak teljesítményére. A falak között sétálók képet alkothatnak a minószi kor egyik legnagyobb palotarendszeréről, amelyet feltárója magával a híres labirintussal azonosított: a rom alaprajza csakugyan egy útvesztőhöz hasonló bonyolultságot mutat.

Több alkalommal jártam fényképezni Knósszoszban, mire magam is elégedett voltam a fotókkal és a videofelvételekkel, egyik ilyen utam során szembesültem a leletmentés itt alkalmazott módszerével. A hőségben csak vánszorogni lehetett a palota útvesztőjében. Utam során megálltam egy óriási pithosz előtt, és azon morfondíroztam, hogy mit tároltak ezekben a nagy agyagedényekben. Díszítésük egyszerű volt, úgy néztek ki, ahogy Evans megtalálta őket. Két nap múlva meglepődve láttam, hogy egy fiatal restaurátorlány fehérre festette az edények felső részét. Néhány nap múlva újból ellátogattam kedvenc edényeimhez, és meglepve tapasztaltam, hogy a pithoszok már terrakotta színben ragyogtak. Úgy látszik, a restaurátor ezzel a festési módszerrel konzerválta ezeket a nagyméretű edényeket. 

Honnan érkeztek szigetükre a krétaiak?

A régészek számára (…) nem okozna meglepetést,
 ha kiderülne (…) a Çatal Hüyükben, Hacilarban
 és Can Hasanban használt nyelvet a krétaiak
 egészen a késői bronzkorig őrizték…
James Mellaart: 
The Neolithic of the East

A minószi kultúra kezdeti szakasza nem tekinthető az ókori görög történelem részének, amint azt az iskolai történelemtanítás egészen a legutóbbi időkig hirdette. Az ókrétai műveltség minden vonásában rejtélyként áll előttünk a szomszédos kultúrák között; a kísérletek, hogy a görög kultúra korai fokaként magyarázzák, teljességgel csütörtököt mondtak – írja Heinz Mode svájci régész.

Szakértői vélemények szerint a minószi civilizáció megteremtői nem voltak őslakosok a szigeten. Ezt két fontos bizonyíték látszik alátámasztani: egyrészt a minószi kultúra lakossága sem nyelvében, sem szokásaiban nem volt egységes, ami többféle származásra utal. Másrészt számos hasonlóság fedezhető fel a krétaiak és más népek kultúrája, művészete és szokásai között, ami arra enged következtetni, hogy ezek a népek valaha együtt éltek, illetve eredetük közös volt. Mai ismereteink szerint csak annyit mondhatunk, hogy Kréta lakói bizonyosan tengeren érkeztek; nyugatról vagy keletről, de meglehet, hogy egyes csoportok déli irányból is. A kutatások azt igazolják, hogy Kréta lakossága a több hullámban érkező csoportok összeolvadásából jött létre. 

A peloponnészoszi Frankhthi barlangban szépen megmunkált obszidiánokat (üveges, kagylós törésű vulkáni kőzet; a kőkorszakban szerszámokat készítettek belőle) találtak, amelyeket Mélosz szigetén gyűjtöttek 10 000 évvel ezelőtt. Ezek a kövek a földközi-tengeri hajózás első bizonyítékai.31 Krétára jóval a Kr. e. VI. évezredet megelőző időben érkeztek telepesek csónakon vagy tutajon a tengeren át. Ezek a vízijárművek elbírták a telepesek gabonáját, háziasított állatait. Az első hajóábrázolások a kora bronzkori Naxos szigetéről kerültek elő, de találtak hajómodelleket a krétai Mochloszban és Palaikasztróban is.39 Nem valószínű, hogy a bevándorlók összeeszkábált tutajokon indultak útnak, inkább kisebb-nagyobb hajókon érkeztek Anatóliából vagy esetleg nyugat felől. Nem lehet afelől kétségünk, hogy Çatal Hüyük lakossága – akárcsak az ős-krétai népesség egykoron – a nagy istennő birodalmához tartozott, bár időben és térben távol estek egymástól. A különböző ütemben, de egy időben fejlődő kultúrák mindegyikének megvolt a maga fénykora, és kölcsönösen befolyást gyakoroltak egymásra. A nyugatra fekvő Ión-szigetek egyikén, Lefkaszon pedig egyértelműen kükladikus kapcsolatokra utaló tárgyakat hoztak felszínre. Ugyanezt bizonyítja a Hüdra szigetének partja mentén, Dhokosznál előkerült kerámiával teli hajóroncs is. 

Az Észak-Afrikában fellelhető tasszili sziklarajzokon és az egyiptomi véseteken is láthatunk olyan hajókat, amelyeket kiszáradt nádkötegekből készítettek. A nád fennmarad a vízen, és kiváló tutajt lehet belőle készíteni, mellyel még a nyílt vízre is kimerészkedhet az ember. Thor Heyerdahl „óceánjáró hajója”, a Rá is nádból készült. A szárazföldi és tengeri távolságok leküzdése lehetett a háttere az első neolitikus közösségek Kr. e. 7000 és Kr. e. 6000 közötti, valószínűleg Anatóliából eredő bevándorlásának. Legbámulatosabb tettük minden bizonnyal Kréta benépesítése volt. A technológiai fejlődés megdöbbentő eredményeket hozott, amely a knósszoszi palota építészetében és a freskófestészet művészetében, valamint az iparművészet remekeiben csúcsosodott ki.

A régészeti leletek alátámasztják az a tényt, hogy Krétán igen korán – a korai neolitikumban, a Kr. e. VI. évezred elején – megjelentek az Afrikából és Anatóliából származó földművesek. Ezek a telepesek magukkal hozták az anyaistennő vallását. A prehellén mozzanatokat rejtő homéroszi költeményből úgy tudjuk, hogy nyugatról, a „fekete lábú emberek” földjéről került a földműves civilizáció Krétára. Mások keletről származtatják a krétaiakat. Evans úgy véli, hogy Kréta neolitikus vonásai sokáig megmaradtak a minószi kultúrában is. Sinclair Hood, a krétai régészet egyik legkiválóbb szakembere arról ír, hogy Kréta lehetett az első letelepedésre alkalmas földterület, amelyre ráakadtak az Észak-Afrika, Szíria vagy Anatólia partjairól útnak induló vállalkozó kedvű hajósok. 

A krétai kultúra abban a rétegben gyökerezik, ahonnan az egész mediterrán-orientalid műveltség. Krétán is megtaláljuk azokat a bálványokat, amelyeket francia, spanyol, máltai és anatóliai barlangok lakói formáltak meg legelőször. A kicsiny, finoman megmintázott női szobrocskákat a Magna Mater, a Nagy Anya változatainak tartják.

A Kr. e. III. évezred közepén a kelet-krétai tengerpartot és környékét kőből épült falvak lepték el. Ezek a települések a minószi paloták hét-nyolcszáz évvel korábbi ősei. Olyan pithoszokat találtak, amelyek mintegy 800 évvel megelőzték a Knósszoszi palota hatalmas raktárainak edényeit. Mürtosz falu közelében egy domb tetején Peter Warren 1967-ben nagy épületegyüttest ásott ki csaknem száz helyiséggel.39 Mürtosz Kr. e. 2200 körül égett le, s többé nem építették újjá. Ennek köszönhetően értékes tárgyak kerültek elő a vastag hamuréteg alól. Ember- és állatalakokat ábrázoló szobrocskákat mintáztak agyagból és kőből, nagy mennyiségben állítottak elő kerámiát, faragtak pecsétlőt, bort és olajat sajtoltak,  termesztettek gabonát, fontak-szőttek gyapjút. Knósszosz feltárásakor az agyagtáblákon gyapjúért tartott birkanyájak könyvelését találták meg. A gyapjúszövet a minósziak egyik fő kiviteli cikke lehetett. Evans és Sinclair Hood úgy véli, hogy Kr. e. 2000 után, a krétaiak szövetmintái – csigavonalat alkalmazó krétai díszítőstílus – terjedtek el Egyiptomban és Levante más tájain a Középbirodalom korában. Az egyik házban női istenség tiszteletének nyoma maradt fenn. Az obszidiánt Méloszról szerezték be, amelyből vágó, fúró eszközöket készítettek. Életmódjuk valószínűleg az egész négyezer évvel ezelőtti égei térségre jellemző volt.

James W. Mavor, JR. amerikai professzor 1965-ben körvonalazta először új elméletét, amely szerint a mesebeli atlantiszi királyság váratlan eltűnéséről szóló legendák eredete nem más, mint az égei-tengeri Théra szigetét elpusztító rendkívüli vulkanikus katasztrófa. Természetesen az amerikai professzort is foglalkoztatta a krétaiak eredete. Véleménye szerint a Kr. e. III. évezred körül keletről és délről valószínűleg tengeri erőforrásokat kereső népek telepedtek folyamatosan a szigetre. Magukkal hozták keleti – anatóliai – anyaistennő-kultuszukat, és sajátosan krétaivá formálták azt. Nyugatra hajózva valószínűleg ugyanígy telepedtek le Máltán is. Kréta lett a népesedési góc, de Thérán maradt a vallási és kereskedelmi központ, a metropolisz, ahogyan Platón nevezte – és mindez együtt maga volt Atlantisz.

A kora-krétai műveltség feltűnésével egyidejűleg, Kr. e. 3000 körül, egy új, armenoid, azaz örmény jellegű nép telepedett meg Krétán. Ez a csoport teszi változatossá a korábban bevándorolt újkőkori „hosszú fejű” népesség maradványait, sőt megjelenik Egyiptomban is a korai dinasztiák idején. Ennek a rövid fejű, hosszú orrú népnek vagy fajtának tulajdonítható a tarkacserép-műveltség elterjesztése. Bonyolítja a helyzetet, hogy éppen Kis-Ázsiában, a kulturális emlékek szülőhazájában hiányzik az armenoid népelem. A kérdés nyitva áll a vizsgálódások előtt.

Az 1907-ben felfedezett coguli Roca dels Moros (Lleida, Spanyolország) barlang falfestményei a középkőkor végéből származnak. Köztük egy igen különös kép található: kilenc asszony táncol egy törpe férfialak körül, akinek hangsúlyozott phalloszt, azaz hímvesszőt festett az alkotó. Ezt a képet a révült tömegtánc egy kiragadott pillanataként kell értékelnünk. A figurák elnyújtott, hajlított fekete sziluettek, némelyik szinte csak színes absztrakció. Az előtérben már ott hever a feláldozott bikaborjú, oldalában két nyílvesszővel. Különösen az asszonyok viselete figyelemreméltó: a harangformájú szoknya, a csupasz mell és darázsderék megdöbbentően hasonlít a krétai nők viseletére, öltözködési szokásaira. A központi kép mellett további 45 alak helyezkedik el különböző magasságban, ami arra enged következtetni, hogy a barlangot egészen a neolitikumig szakrális helyként használták.

Még javában tombolt a jégkorszak, amikor a mezolitikum (átmeneti kőkor) végén érdekes sziklarajzok és plasztikák jelentek meg Spanyolországban, Franciaországban, Anatóliai barlangjaiban és Észak-Afrika kőfülkéiben (labrik). A lakóhelyként szolgáló barlangok mellett voltak olyanok is, amelyeket kultikus célokra tartottak fenn. A dél-franciaországi Le Tuc d’Audoubert-barlangban két művészien megmunkált, agyagból készített bölényszobrot találtak. A lelet korát a Kr. e. XIV. évezredre teszik. A barlang szomszédos termében agyagból formált hímvesszők körül hat táncoló gyermek lábnyomai maradtak fenn. A hat nyomsor pontosan kivehető tánclépésekre utal. Sok barlangban furulyákra és valószínűleg más hangszerekből származó maradványokra bukkantak, amiből arra következtettek, hogy a kultikus táncot zene kísérhette.7
Levantei művészetnek nevezték el ezt a stilizált, ugyanakkor erőteljes stílust. A levantei festészet témája általában a hétköznapi élettel kapcsolatos tevékenysége közben ábrázolt emberalakra összpontosul. Gyakran készültek táj és perspektíva nélküli jelenetek, melyek azonban igen nagyfokú dinamizmust árasztanak. Az egyik coguli (külső sziklafal) festmény például mézet gyűjtő asszonyt ábrázol, körülette méhek dongnak. Egy színt használtak a festéshez, amely lehetett vörös, narancssárga vagy ritkábban fehér; a festék mindig sima, a színfokozás során soha nem vastagodik meg, nincs karcolás a szikla falában. Létrehozói már nem voltak barlanglakók. Rajzaikat, alkotásaikat nem rejtik többé eldugott üregek, hanem sziklás menedékek külső részén vagy inkább szabadtéren, szakadékok, meredek partok falán jelennek meg. 

A krétai nép és a krétai kultúra megítélésének nehézsége abban áll, hogy az kirí egykorú környezetéből. Láthatjuk, hogy a minószi kultúra nyugati kötődései is erősek: éppen a táncmotívum az, ami Krétát sokkal közelebb hozza a Crô-Magnon-i embertípushoz (homo sapiens), mint kelethez. De meglehet, hogy a coguli emberek keletről érkeztek, hogy néhány évezred után letelepedjenek Krétán. A rituális táncok az ősi világban mindenütt dívtak, de szinte sehol sem váltak az életérzés oly élményszerű kifejezőjévé, mint a krétaiaknál és a Crô-magnonoknál. Az elvontabb gondolkodás emberi sajátosság. A zenélés több tíz ezer évre vezethető vissza. A dobolás, éneklés része lehetett a rituális szertartásoknak.  A fáklyafényes éjszakai ünnepségek alatt a nők szent táncokat mutattak be önkívületi állapotban, hogy ily módon kerüljenek kapcsolatba az istennővel. A minósziak rituális táncaikban megérezték az élet örömét, szemben a mezopotámiai és az egyiptomi művészet monumentális nyugalmával. Nyolchúrú lant már egy korai knósszoszi pecsétnyomaton megjelenik. Az Agía Triada-i szarkofág falán a képen balra asztalszerű oltár áll, rajta feláldozásra  összekötött borjú, közelében egy férfi kettős sípon játszik, amely a későbbi görög auloszra (görögök oboaszerű fúvóhangszere) emlékeztet. 

A coguli barlangot már nem lakás céljára használták. A lakott barlangok boltozata ugyanis kormos volt a sok füsttől, de itt nem találták ennek nyomát. A képen nem is annyira az ember mint egyén, hanem sokkal inkább a csoporthoz való tartozása, tehát a figurák együttes megjelenítése az érdekes. Az ember ekkor kezdi uralni a közeget, amelyben él. Az is erősen vitatható, hogy a kőkorszaki ember – akinek szinte minden idejét a létfenntartás, az élelemszerzés kötötte le – csak úgy nekiállt volna dekorációs céllal kipingálja a barlangot. Sokkal valószínűbb, hogy azért tette ezt, mert a rajzoknak mágikus erőt tulajdonított, vagyis a coguli barlang inkább templom, mintsem lakás céljaira szolgált. 

Tudjuk, hogy Délnyugat-Európa (Altamira, Cogul, Alpera, Minateda), továbbá Kréta, Çatal Hüyük, Egyiptom és Babilon a bikatisztelet fő színhelyei voltak. De magának Posszeidónnak, a tengerhajózás-istenének szent állata is a bika volt. A görög monda szerint Zeusz bika alakjában rabolta el Európét Föníciából vagy Kis-Ázsiából. A mítosz igen régi gyökerű, a krétaiak eredetmondájánál is korábbi. Azt kell tehát vizsgálnunk, hogy e hagyományok közül melyik a legarchaikusabb. A bika ibériai kultusza a mai napig töretlen, ennek a Minótaurosszal és az Ápisz-bikákkal való összecsengése arra enged következtetni, hogy a minószinak nevezett kultúra és civilizáció valaha Délnyugat-Európára is kiterjedt, vagy fordítva. Talán a véletlenek csalfa játéka viccelt meg bennünket? Aligha. Könnyen lehet, hogy a minósziakat összekovácsoló törzsek valamelyike a mai Spanyolország területéről érkezett, és ők hozták magukkal többek között a festés és a tánc művészetét a neolitikum elején. A tánc a homo sapiens örök tulajdonsága. Afrika északi részén is feltűnik ez a stílus a Kr. e. VI. évezred környékén, de sokkal sematikusabban, mint az ibériai-félszigeti levantei művészetben. Ez azt bizonyítja, hogy a fekete-tengeri özönvíz után jelentős beáramlás következett be Észak-Afrika területeire is. 

Érdemes megvizsgálni, hogy az Észak-Afrika és a Fekete-tenger, valamint Anatólia mediterrán partvidékén élő emberek között milyen kapcsolat állt fenn. A francia hadsereg ifjú tisztje, Henri Lhote néprajzkutató által felfedezett afrikai tasszili festmények, sziklarajzok ékes bizonyítékai a népek keveredésének. Az alkotásokon mind egyiptomi, mind krétai-mükénéi hatások észrevehetők. Néger figurák sokasága mellett fehér embereket is látni a rajzokon. Lhote rengeteg képet örökített meg, és mindegyiket elemezte is. 

A tudósok egyetértenek abban, hogy a leghosszabb időszak – melyet Lhote „kerekfejű” korszaknak nevezett el – rajzain alkalmazott emberábrázolások stílusa azonos a fekete-tengeri özönvíz előtti irányzattal. Kr. e. 6000 után megjelentek a szarvasmarhák; egész csordát festettek a falra az új jövevények. Lhote ezt a periódust marhapásztor-korszaknak nevezte el.22

A tasszili műalkotások – melyek stílusa hasonlít a Çatal Hüyükben látottakra – meglepően érett és változatos népességről adnak hírt. Mintha valahonnan, ismeretlen helyről érkeztek volna ide az igen fejlett ismerethalmazzal rendelkező népcsoportok. Lehetséges, hogy a vízözön után Çatal Hüyük lakossága jószágaival elvándorolt az akkor még nedves Szahara északi részébe. 

Kréta a maga korában az „újvilág” szerepét töltötte be. Olvasztótégelyében számtalan nép tudása egyesült. Genetikai sokszínűsége termelte ki a krétai ember sajátosságait. A különböző hagyományú és hátterű népegyveleg serkentő hatására Kréta olyan páratlan virágzásnak indult, mint 200 évvel ezelőtt Amerika. A kereskedelem és az ennek nyomán felhalmozódó gazdagság biztosította azt a viszonylag szabad légkört, amelyben ez a minden akkorinál emberibb és világiasabb hangvételű, páratlan kultúra felvirágozhatott. A minószi krétaiak gyarmatot alapítottak Szantorinin, Kithirán, Rodoszon, a görög szárazföldön, Cipruson, a kis-ázsiai partvidéken, és megjelentek Egyiptomban is.
Az első ilyen bizonyítékhoz elég egy pillantást vetni a mai Görögország térképére. Láthatjuk, hogy a többnyire Kis-Ázsia partjaihoz simuló szigetek átlagosan 150-200 kilométerre, még Kréta legközelebbi pontja is több mint száz kilométerre van a görög félszigettől. A kezdeti időben az északról beáramló népességnek a görög szárazföld bőséges megélhetési forrást biztosított. Semmi nem indokolta tehát, hogy a szóban forgó (akkor még előttük ismeretlen) szigetek eléréséhez 2-3 napi kockázatos hajóútra vállalkozzanak, amikor a szárazföldön megtalálták mindazt, amire szükségük volt. Az is logikusnak tűnik, hogy a lakosság északról délre nyomulva fokozatosan foglalta el a területet, vagyis az északi részek benépesítése időben jóval korábban történt, mint a délieké. Ugyanakkor történelmi tény, hogy a krétai palotakultúra első nagy felvirágzása a Kr. e. II. évezred elejére esik, amikor a telepesek még honfoglalásuk közepén tartottak, és semmit sem tudtak felmutatni abból, amit ma klasszikus görög kultúrának nevezünk. Mindezek alapján feltételezhető, hogy a görög szárazföld, illetve Kréta és a szigetvilág népességének származása és etnikai összetétele merőben különbözött, egybeolvadásuk csak a mükénéi és a dór invázió után következett be.

A görög szárazföld és szigetvilág etnikai azonossága ellen szólnak a krétai és athéni központú építészet teljesen ellentétes jellemvonásai is. Krétán elsősorban olyan palotákat emeltek, amelyek az emberi kényelmet szolgálták, a klasszikus görög építészet csodálatos alkotásainak pedig elsősorban közösségi funkciójuk volt. A történetírás egyetlen a minósziakéhoz fogható luxuspalota létezéséről sem tesz említést az ókori Athénban. Egyes vélemények szerint a görög társadalmi és tudományos élet felvirágzása nagymértékben arra vezethető vissza, hogy az ókorban az athéni polgárok lakásai, még a legelőkelőbbeké is, szegényesek és komfort nélküliek voltak. Így az emberek szabadidejükben a közterekre és a középületekbe kényszerültek, ahol a tapasztalatok és ismeretek folyamatos cseréje révén sikerült elérniük a kultúra és a tudomány ismerten magas szintjét.

A Kükládok déli (különösen Mélosz és Théra) és északi (Tinosz, Párosz, Naxosz, Szirosz, a „kis Kükládok”: Kerosz és Deszpotiko, Amorgosz, Sziphnosz, Kithosz, Kea) szigeteinek legvirágzóbb korszaka Kr. e. 2200 és 1700 között volt. Ettől fogva a szigetek fokozatosan belekerültek Kréta és „fejedelmei” kiterjedő tengeri uralmának hatókörébe. Már a neolitikumban keresett volt a pároszi és a naxoszi márvány. A Kükládokon élő rejtélyes népek gyönyörű idolokat (bálványokat) készítettek a híres, csillogóan fehér, majdnem átlátszó márványból.39
A korai neolitikumból származó, művészien csiszolt fehér márványból készült férfialakot találtak Knósszoszban 1959-ben. A szobor feje és egyik lába hiányzik, de a test igen szépen kidolgozott. Az anatómiai részletek ilyen pontos ábrázolása e korban Krétán egyedülálló színvonalú. A lelet anyagából arra következtettek, hogy a szobor hajóval érkezhetett a Kükládok szigeteiről. Peter Warren régész szerint a Kr. e. III. évezred közepén az egész égei térségben összefüggő kultúra jött létre. Az áruk és az eszmék sűrűn cserélődtek, de minden nagyobb körzet megőrizte saját kulturális hagyományait.39
A termékeny, kakukkfű illatú Párosz a Kükládok harmadik legnagyobb szigete. Ősidők óta bányászták a különös finomságú, rendkívül fehéren csillogó márványt. A neolitikumban számos, jellegzetes kükladikus idol készült a pároszi márványból. Kr. u. 19. században kerültek elő a modern művészetre emlékeztető, szikár stílusú szobrok az égei szigeteken. James Theodore Bent brit kutató az 1880-as években kezdte el az ásatásokat, és hamar rájött, hogy az Égei szigetvilágban létezett az újkőkorban „egy hatalmas, ősi birodalom”. Leginkább a leletek kora lepte meg a régészt: a Kr. e. 3500 és 2500 közötti időszakra datálta azokat. A kükladikus társadalmat az ásványi anyagok kereskedelme tette naggyá. Jóval a görögök, sőt a minószi paloták megjelenése előtt már fejlett szobrászat virágzott a szigeteken. A társadalom igen fejlett volt. A kiásott márványvázák és figurák, díszes cseréptálak és ezüst ékszerek bizonyították, hogy ez az ősi nép bronzszerszámokat, fegyvereket is elő tudott állítani. A festéknyomok arra utalnak, hogy közülük sokat festettek is. Mivel a női figurákból van több, néhány tudós úgy véli: egy, a szigetlakók számára fontos istennőt ábrázolnak. A stilizált szobrocskák, hátrahajló fejükkel különösen látványosak voltak. Nem tudni, hogy a rejtélyes márványfigurákat milyen belső motivációk alapján faragták ilyenné az elődök. Nagyon sok még a bizonytalanság. A szobrokon fellelhető jelek értelmezésekor kutatói körökben gyakran fellángol a vita. A Kükládok szigetein egész kis kollekciót vásároltam magamnak ezekből az idolokból. 

Ezek az absztrakt formára faragott emberi alakok a Kükládok kultúrájának első időszakára (Kr. e. 3200 – 2700) esnek. Az ilyen fehér márványfigurák jelenléte néhány kősírban nyugvó méltóság magas társadalmi helyzetét jelölte. De találtak kanonikus alakokat ábrázoló szobrokat is, melyeket azért neveznek így, mert kánon, vagyis szigorú szabályok szerint készültek. Ezeket a szobrokat a mellkason összefont kar jellemzi. Különösen híres – szintén fehér márványból készült –, és egyben a legbonyolultabb, a keroszi sírban talált „hárfás” szobor (Kr. e. 2700 – 2500 között), amely egy illegális ásatáson került elő. Igen korainak tartják, a Szaliagoszi kövér nő készítését (Kr. e. 4000), amely egy termékenység-istennőt vagy más istenséget ábrázol. (A Vinča kultúrában a márvány „hegedű idolok” jóval korábban, Kr. e. 5000-4000 körül jelentek meg.) A Kükládok szigeteiről a hangsúly fokozottan áthelyeződött Krétára. Itt is találtak mívesen faragott szobrokat a neolitikumból, bár számuk nem jelentős. 

Szeretném hangsúlyozni, hogy Kréta robbanásszerű fejlődéséhez a Kükládokról történt bevándorlás is hozzájárult. A térség külkapcsolatainak kiterjedését nagyon nehéz meghatározni, ezért részletes elemzésre van szükség. Az égei női szobrocskák, övkapcsok közeli rokonságot mutatnak az anatóliai Çatal Hüyükben és Hacilarban talált hasonló tárgyakkal. Valószínű, hogy az égei neolitikus kor kezdetén Anatóliából indultak el a földművelést ismerő betelepülők a Kükládok szigeteire. Knósszoszban az új telepesek magukkal hozott vagy már ott learatott gabonaszem-halmocskát felejtettek az első településük padlózatán.39
Szokásom, hogy szeretem egyedül felfedezni az ismeretlen területeket. Számomra nagyon nagy élményt nyújtott a Kükládok múzeumainak látogatása. Párosz belvárosában ma is dívik az ősi márványfigurák másolása. Áruk meglehetősen borsos, ennek ellenére vásároltam magamnak egy 60 cm magas márványból készült idolt.

Nem veszélytelen kalandban volt részem Párosz szigetén. Több turistával együtt másztam le az elhagyott ókori márványbánya bejáratáig, de ők tovább már nem mertek velem jönni. A csúszós, egyenetlen lejtőn csak bukdácsolva lehetett lefelé haladni. Hamarosan csak az elemlámpám fénye mutatta az utat. Bányászkorom emlékei még élénken éltek bennem, mert minden félelem nélkül ereszkedtem 800 métert a csúszós terepen, amikor egyszerre megszűnt a lejtés. Nem akartam hinni a szememnek, amikor lámpámmal pásztázva mindenfelé vakító fehérséget láttam. Hát ez lenne az a híres pároszi márvány? Ebből készítették őseink csodaszép idoljaikat? 

Amikor a lámpámmal a márványra világítottam, a fény tovább haladt a kőzetben, mely különös ragyogással tündökölt. A tárna itt kétfelé ágazott, én balra fordultam. Előttem mindenhol óriási megmunkált márványtömbök hevertek, oldalukat szakszerűen megsprengelték, hogy szállításkor ne repedjen meg a kő. A szétdobált kövekből arra lehetett következtetni, hogy valami váratlan esemény miatt pánikszerűen hagyták el a bányát a hajdani munkások. Földrengés volt, vagy esetleg lázadás törhetett ki? Mindenesetre többé nem mentek le dolgozni. Ebben az esetben itt is filmszakadás történt! Drámai élmény volt látni a félbehagyott munkát jelző nagy összevisszaságot. Emlékül magammal hoztam egy hófehér márványdarabot. A kijáratnál német turistákból összeverődött csoport fogadott. A kezemben szorongatott vakítóan fehér márványdarab megnyerte tetszésüket. Elmeséltem élményeimet, de vesztemre, mert addig könyörögtek, mígnem alkalmi tárnavezető lettem, és újból meg kellett tennem a fárasztó utat.

Párosz egyik tavernájában ünnepeltük meg Zsuzsi születésnapját. Másnap átmentünk a szomszédos Antipároszra. Komppal alig negyedóra oda az út. Kocsival haladtunk a tengerparton, a távolban Párosz hegyei emelkedtek ki a hullámokból. Nem messze tőlünk valami különös növény vonzotta tekintetünket. Egy kiszáradt agavé egyik ágán egy gyönyörű sarjvirág pompázott. Úgy gondoltam, meglepem Zsuzsit egy születésnapi virággal. Az ajándékot beraktuk a kocsi csomagterébe, és továbbhajtottunk. Egy kis idő múlva kellemetlen bűz kezdett terjengni a kocsiban. Gyanakodva néztünk egymásra, és jót nevettünk, amikor rájöttünk a természet csodás furfangjára. A virág bűzölgött a kocsiban. A tengerparti homokba ágyaztuk a növényt, majd sorsára hagytuk. Meglátogattuk Antipárosz egyik nevezetességét, az óriási cseppkőbarlangot, ahol a régészek áldozati tárgyakat találtak. A cseppköveket különböző színű lámpákkal világították meg. A tekintélyes nagyságú természetes barlang bejárata a hegytető oldalából indul lefelé. A programunk végén hiába kerestük a virágot, valaki elvitte. Bizonyára őt is jól megviccelte az „illatos” agavé.

A görög szárazföld közismerten fejlett katonai és védelmi rendszerrel rendelkezett. Egyes poliszokban a katonaság volt a társadalom irányítója. Fejlett haditechnikára és erős hadseregre itt nagy szükség volt, hiszen már az első telepesek is fegyverrel foglalták el a területet a prehellén őslakosságtól, majd meg kellett küzdeniük a dór invázióval is, később pedig a görög poliszok között is komoly háborúskodásokra került sor. 

A Kr. e. 10. századtól kezdve a túlnépesedés és az aszályok okozta éhínség következtében görög telepesek jelentek meg Kis-Ázsia tengerparti sávjában. A görögök valószínűleg a szigetvilágon keresztül fedezték fel ezt az új területet. Könnyen elképzelhető azonban az is, hogy a keletről (Anatóliából) jövő népcsoportok a görögöknél több ezer évvel korábban megtalálták, és benépesítették a Kis-Ázsia partjaitól helyenként 15-20 kilométerre lévő szigeteket, majd szigetről-szigetre hajózva jutottak el Krétára. 

A krétai kultúra kisugárzása a környező világra

Több mint ötezer évet ölel fel az emberiség írott történelme. Ebből az öt évezredből közel hármat határoz meg az ókori Egyiptom, míg a palotát építő Kréta másfél ezer évet mondhat magáénak. Az északi égei partvidéktől a déli Krétáig 600 km hosszú, a nyugati Ión-szigetektől a keleti Rhodoszig pedig 700 km széles övezetben terjesztette ki gazdasági kapcsolatrendszerét.

Kréta gazdagságának titka abban rejlett, hogy bőséggel álltak rendelkezésére a magasabb civilizáció kialakulásához szükséges nyersanyagok és természeti erőforrások. A krétai hajósokat a városias gondolkodásmód és küldetéstudat vitte az északi és a nyugati vidékekre, s ezzel kiterjesztették befolyásukat az ott élő falusi népességre. A környező apró szigetek között folytatott összetett cserehálózatok révén hamar kialakult egyfajta gazdasági együttműködés. Talán ez volt a titka az Égeikum példátlan felvirágzásának. 

A minószi Kréta életvitele azért különbözött a Kr. e. II. évezred többi nagy államáétól, mert szélesre tárta kapuit a tengeri kereskedelem előtt. Földrajzi helyzetének, Egyiptom, Ciprus és az ázsiai partok közelségének köszönhetően a sziget keleti fele volt a népesebb. A krétaiak katonai és kereskedelmi fölényre tettek szert az Égeikumban. A kiterjedt kereskedelmi kapcsolatokat igazolják a régészeti leletek is: Kato Zakroszban Szíriából származó elefántagyarat, Phaisztoszban ciprusi rézrudat találtak.

A Földközi-tenger medencéjében a minószi időkben nem létezett nagyobb tengeri hatalom, mint a krétaiak flottája. A mai kutatók ezt az elképzelést kissé túlzásnak tartják, és úgy vélik, hogy krétai „haditengerészet” köznapi értelemben valószínűleg nem létezett. Azzal egyet kell értenem, hogy nem szabad olyan politikai erőt látnunk a minószi flottában, mint amilyennel a Kr. e. 5. századi Athén vagy a Kr. u. 19. századi Anglia rendelkezett, de a bronzkorban tekintélyes erőt képviseltek. Ezt az elsüllyedt hajókon talált nagymennyiségű fém- és gazdag keleti ásványritkaság is bizonyítja. Mivel a legjelentősebb minószi kikötők éppen Kréta északi oldalán épültek, a Théra vulkán kitörésekor a gyilkos cúnami elpusztította azokat. Meglehet, hogy valamelyik parti föveny alatt megtalálják a krétai flotta összezúzott maradványait, és megvilágosodik előttünk a krétai hajózás ma még feltáratlan titka.

Míg Egyiptomban, Mezopotámiában, a hettiták földjén szárazföldi birodalom virágzott, Kréta tengeri állam, egyfajta szigetbirodalom volt. S mint a birodalmaknak általában, neki is voltak telepei: krétai népesség élt Rhodosz, Théra, Ciprus, Kósz, Mélosz szigetein, Egyiptomban, de keményen megvetették a lábukat Milétoszban is. A krétai tengeri kereskedelem átfogta a Földközi-tenger egész keleti részét Görögországtól Egyiptomig, de behatoltak a Földközi-tenger nyugati medencéjébe, és hajóik eljutottak a Fekete-tenger mellékére is.

Miként Egyiptomban és Mezopotámiában, Krétán is találtak a neolitikumból származó leleteket. Többek között előkerültek afrikai eredetű elefántcsont-faragások, egyiptomi szobrok és kerámiák, amelyek arra utalnak, hogy a sziget lakói évszázadokon át élénk kereskedelmi kapcsolatban álltak a környező birodalmakkal. Ilyenformán a minószi műveltség sokféle forrásból táplálkozott. A krétaiak többek között kapcsolatban álltak Egyiptommal, Anatóliával, Szíriával és Dél-Palesztinával. A sziget egész történelme folyamán menedéket nyújtott az Égeikum vándorainak. Nemcsak befogadta a hazátlanokat, hanem kulturális hagyományaikat is beolvasztotta saját világába. 

A bronzkori népek számos újítást vezettek be. Gyakran találnak olyan tárgyakat, amelyek azt bizonyítják, hogy technikai fejlettségük igen magas volt. Napjaink szenzációja a németországi égboltkorong kalandos felfedezése volt. Krétától nagy távolságra, északra a bronzkori csillagászat nyomait találták meg a régészek a németországi Nebra város melletti Mittelberg dombon.25 Az égboltkorongon (Kr. e. 1600) a Nap látóhatár menti járása, a telihold és a csillagos égbolt (Fiastyúk) látszik. A Hold tízévente kerül együttállásba a Fiastyúkkal: a korong ezt a pozícióit jeleníti meg. A naptár gazdája e tudás révén óriási hatalommal rendelkezett, mert előre meg tudta jósolni az égi jelenségeket. Találtak itt még kardokat is, amelyek míves aranyberakásait a nagy földközi-tengeri kultúrák fegyverein láthatjuk viszont. A bronzkori ember eljutott a Baltikumtól a Földközi-tenger virágzó kultúráiba is (Kréta, Mükéné). Ezek a fontos útvonalak a mai Németország közepén futottak össze, de a Kárpát-medence bronzkori népei is kivették részüket a kereskedelemből: itt húzódott a különösen a bronzkor óta nevezetes borostyánút, az egyik leghíresebb észak-déli kereskedelmi útvonal. Ezt igazolják a velemi Szent Vid-hegyen talált leletek is.20
Van egy rejtélyes népcsoport – a phaiákok –, amelyet bizonyos írások kapcsolatba hoznak a krétaiakkal és az argonautákkal. Homérosz gyakran említi őket. Nem tudni pontosan, hol éltek. Az ókori írások Hüpériát említik, de ott annyit zaklatták őket a barátságtalan küklópszok, hogy elköltöztek Szkheria szigetre. Várost építettek, boldogan éltek. Háborút nem viseltek, idegenekkel nem érintkeztek. A phaiákok – ennek ellenére – minden oda vetődő hajó legénységét, például az argonautákat is, barátságosan fogadták. Az argonauták a phaiákok lakhelyét a boldog nép szigetének nevezték. Egyesek Kerkürával (Korfuval), mások Krétával, megint mások a legendás Atlantisszal azonosították a szigetet. 

Ám földrajzi helyzetének meghatározásánál sokkal érdekesebb lakóinak társadalmi berendezkedése és élete. Homérosznál a matriarchális társadalom és a törzsi demokrácia jellegzetes elemeivel találkozhatunk. Valamint olyan epizódokkal is, amelyek a 20. század elején az Arthur Evans által feltárt knósszoszi palota freskóin megörökített jelenetekre emlékeztetnek. Az is figyelemre méltó, hogy Homérosz szerint a phaiákok versenyeket rendeztek, mégpedig nagyjából ugyanazokban a sportágakban, amelyeket csak később, Kr. e. 708-ban, a XVIII. olimpiai játékokon, az öttusa bevezetésével vettek fel a programba az ókori görögök. A phaiákok szívesen fogadták Itaka királyát, Odüsszeuszt is, aki hajótörést szenvedett a sziget partjainál. Tiszteletére sportjátékot rendeztek. A legenda szerint Odüsszeusz elhárította, hogy megmérkőzzön Laodamasszal ökölvívásban az ünnepi játékon, mivel úgy vélte, illemtudó ember vendéglátóját nem üti ököllel.

Az argonauták, – „az Argó hajósai”, az aranygyapjú megszerzéséért Kolkhiszba indított expedíció résztvevői is megpihentek a szigeten, majd a görög partok felé hajóztak. Nagy viharba kerültek, de eljutottak egészen Észak-Afrika partvidékéig, a Tritón-tóhoz. Amikor ki akartak kötni Krétán, Talósz, a rézóriás, aki Zeusz parancsára Minósz knósszoszi birodalmát őrizte, nem engedte őket partra szállni. Médeia azonban varázslattal megölte az óriást. Az argonauták ekkor, vízkészletüket feltöltve, északra indultak, és a gyönyörű tenger számos szigete között (Kükládok) hajózva végre szerencsésen megérkeztek a thesszáliai Iólkoszba. Így ért véget az argonauták híres expedíciója. 

A bronzkori Kréta az akkori élet alapszükségleteit tekintve önálló volt. Élelmiszert, hajó- vagy házépítéshez szükséges anyagot nem kellett idegenből beszerezni. Helyzete tehát előnyösebb volt, mint Mezopotámiáé, melynek követ, és mint Egyiptomé, amelynek fát kellett importálnia. Ami a fémeket illeti, Kréta rézből behozatalra szorult, jóllehet a szigeten is voltak rézlelőhelyek. Az ónt, a bronzkészítés másik alapanyagát, csaknem biztosan idegenből hozták be: talán Közép-Európából vagy a Fekete-tenger mellékéről. Ezt bizonyítja a Phaisztoszban talált réztárgyak fémvizsgálata. A tárgyak egyikéről bebizonyosodott, hogy nem krétai vagy ciprusi rézből készült, hanem alapanyaga az észak-csehországi Érchegységből származott. 

A nyugatra irányuló minószi kereskedelem célja – egy merész feltételezés szerint (bizonyítékunk ugyanis csak az Oiol szigetekről van) – az utruriai vagy a szardíniai réz megszerzése volt. Csekély mennyiségű borostyánkövet hoztak be Britanniából vagy Észak-Nyugat-Európából; egy aranyfoglalatú borostyánkorong a dél-angliai Wessex-kultúrából kerülhetett Knósszoszba... Az ökörbőr formájú rézöntvényeket Ciprusról szerezték be, az ólmot talán Anatóliából, vagy – akárcsak az elefántcsontot és a lazúrkövet – szíriai-palesztinai közvetítéssel. Az alabástrom, arany, ametiszt és a kalcedon valószínűleg Egyiptomból származott. 

A minósziak olyan művészi és technikai fölényben voltak szomszédaikkal szemben, hogy termékeik mindenütt keresettek voltak. Elsősorban kereskedtek. Semmi jel nem utal hódítási szándékra, amelyet Thuküdidész – alighanem nagyon is tudatosan – keresett a Kr. e. 5. századi Athén politikájának analógiájára. 

Az akkori világban is voltak kalandvágyó emberek, mint a krétaiak vagy később a görögök, akik nagy érdeklődéssel járták a világot. A források tanúsága szerint Egyiptomot, a fáraók birodalmát különösen csodálták a minószi utazók. A British Múzeumban őriznek egy krétai aranyfüggőt, amelyen két vízimadarat tartó istennő látható. A Kr. e. 1600-as évekből származó lelet egyaránt mutat krétai és egyiptomi jellegzetességeket.

Az ámuló görög utazók rendszeresen falakba vésték nevüket vagy a világnak szóló üzeneteiket. A letűnt civilizációk kevés építménye idézett meg annyi misztikumot, és váltott ki annyi félelemmel teli tiszteletet, mint Egyiptom óbirodalmi piramisai. „Az ember az idő múlásától retteg, az idő pedig a piramisoktól” – tartja egy arab közmondás. A krétai, majd a görög utazók számos falfirkát hagytak hátra az egyiptomi épületek falain. Egy „turista”, aki „Iptah fia Ahmosze”-ként írta alá a nevét, Kr. e. 1600 táján látogatta meg a szakkarai lépcsős piramist, akkor, amikor az már ezer éves volt, és áhítattal véste a falba, hogy az építmény olyan, „mintha a mennyek lennének benne.”

Természetesen az egyiptomiak is jártak a „nagy zöld tenger” szigetén, Krétán. Az egyiptomi papok mindent lejegyeztek, a görögök figyelmét pedig felkeltették az egyiptomiak krétaiakról szóló színes elbeszélései. A két nép évszázadokon át kereskedett egymással, kapcsolatukat számos sírfestmény bizonyítja. Hatsepszut királynő udvari főtanácsadója, Szenenmut thébai sírjában (Kr. e. 1492) például jellegzetes krétai árucikkeket szállító minószi kereskedőket ismerhetünk fel. J. M. Roberts társadalomtudós szerint a Kr. e. II. évezredben krétai termékek jelentek meg Egyiptomban; az Újbirodalom korának művészete már krétai hatásokat mutat. Ebben az időben Knósszoszban egyiptomi megbízott is tartózkodott, nyilván Egyiptom érdekeinek hathatós védelmére, de az még vita tárgya, hogy harcoltak-e a minósziak az egyiptomiak oldalán a hükszószok ellen?
A minószi művészet elsődlegesen rituális jellegű, feltételezhető, hogy az avariszi alkotások is hasonló célra készültek. Nem pusztán díszítménynek szánták őket az uralkodó vagy a fő tisztségviselő palotájában. A falfestmények vallási jellege arra enged következtetni, hogy Avariszban minósziak is éltek, mégpedig szoros kapcsolatban az uralkodó osztállyal és szabadon gyakorolhatták saját rituáléikat – hangsúlyozta Manfred Bietak osztrák régészprofesszor a Nílus-deltában végzett feltárásakor.

A krétai ízlés követendő példa volt a fáraók földjén. Egyiptomban több helyen is találtak krétai kerámiát, Krétán pedig egyiptomi tárgyakat, szkarabeuszokat és kővázákat. Késő neolitikus knósszoszi házakból olyan kőtálak töredékei kerültek elő, amelyek még az Óbirodalom idején vagy még korábban készültek Egyiptomban. Nagy számban kerültek elő krétai sírokból az Óbirodalom végén és az első átmeneti korban használatos egyiptomi tárgyakra emlékeztető pecsétek és apró dísztárgyak, például láb formájú vagy törzset ábrázoló amulettek, amelyek kora nagyjából a közép-minószi kor elejére tehető. 

Egyiptom és az égei szigetvilág kapcsolata még ma is rejtély a tudósok számára. Az észak-keleti határon fekvő Avarisz a maga kiváló földrajzi helyzetével nem csak a hükszoszoknak, de a XVIII. dinasztia első királyainak is fontos stratégiai pontja volt. Manfred Bietak 1987-ben, Avariszban krétai stílusú freskók tömegét tárta fel. A stílus jegyeik alapján ezek a falfestmények minószi kultúrával hozhatók kapcsolatba. Találtak spirális díszítésű töredékeket, bikaugratás jeleneteket. A leginkább figyelemre méltó leletek a minószi emblémák: a félrozettás fríz és a griff ábrázolások. Ezek hasonmásait találták meg korábban Knósszoszban, a Trónteremben és Szantorini szigetén. (Akrotiri, Xeszte 3. épület) Manfred Bietak felkérte a minószi falfestmények nagy szakértőjét, Nanno Marinatosz görög régész professzornőt, hogy végezzenek közös feltárást a Nílus-deltában. Az osztrák régész szerint a XVIII. dinasztia idején Egyiptom szárazföldi nagyhatalom volt. Elő-Ázsiában egyre növekvő katonai befolyásra tett szert. Ez szükségessé tette Egyiptom számára a flottája bővítését. Ebben az időszakban Kréta a kor vezető tengeri hatalma volt, és az egyiptomiak szövetségre léptek a minósziakkal. A közelmúltban történt jelentős felfedezések gyökeresen megváltoztathatják a két civilizáció viszonyáról kialakult elképzeléseinket.

Napjaink régészeti feltárásai azt igazolják, hogy a minószi civilizáció kisugárzása jóval nagyobb területeket érintett, mint ahogy ezt korábban gondolták. Alátámasztják e hipotézist az ásatási eredmények, amelyek szerint a krétaiak óriási kereskedelmi hálózatot hoztak létre a bronzkorban. Ennek egyik bizonyítékát angol-olasz régészek találták meg a délnyugat-törökországi Milétoszban. A városban tekintélyes nagyságú minószi kolónia élte virágkorát 3700 évvel ezelőtt, ahol nagyméretű raktárépületeket építettek az importból beszerzett anyagok tárolására. A paloták falát freskók díszítették, amelyeken egzotikus állatok játszadoznak, virágok indái hajladoznak a szélben, akárcsak Knósszoszban. Találtak kultikus oltárokat, valamint hét Lineáris A táblát, amelyekre főleg üzleti adatokat rögzítettek. A Lineáris A írást a mai napig nem sikerült megfejteni. Úgy tűnik, hogy a minósziak kereskedelmi bázisukat Anatóliára is kiterjesztették, hogy biztosítsák anyaországuk, Kréta számára az arany, az ezüst és a réz importját. 

2004-ben a német régészek elsősorban a minósziak anatóliai befolyását vizsgálták. A mostani eredmények azt mutatják, hogy ez a kapcsolat már Kr. e. 1900 körül fennállt. Milétosz város stratégiai jelentőségét az adta, hogy ideális helyen, a Maeander folyó torkolatában feküdt, és kereskedelmi kapcsolatban állt az ásványokban gazdag anatóliai területekkel. A kutatók úgy tartják, hogy a minósziak elsősorban kereskedtek és nem hódítottak. Az idegen népekkel barátságosan viselkedtek. A német Tübingeni Egyetem expedíciója több minószi freskót talált a környező országokban; Szíriában (Quatna), Izraelben (Tell Kabri – főleg vallásos jellegű freskók), a Nílus deltában (Tell el Dabaa – bikaugrató jelenetek) és Észak-Afrikában. Ezek a leletek azt bizonyítják, hogy a minósziak kereskedelmi, tengerészeti befolyása jóval jelentősebb volt, mint ahogy azt eddig gondolták a kutatók. (News Archaeology; Colonizing Cretans, 2004. május) 

Marinatosz professzor Akrotirit mindössze a minósziak egyik előretolt helyőrségének tekintette. Az előkerült régészeti leletek viszont egészen mást igazolnak. A théraiak sok mindenben önállóságot élveztek, és nem függtek egyoldalúan Krétától. Théra lakói modern, igen fejlett gondolkodású, stílusos és szórakozást kedvelő emberek voltak. A Platón által leírt ismeretlen föld, Atlantisz kereskedelmi expanziója, gazdagsága sok mindenben hasonlít a minósziakéhoz. 

Az egyik freskó hátterében például labirintusminta és a bikaugratás ábrázolása látható, amely jellegzetesen minószi vonás. Találtak minószi freskókat Thérán és Krétán kívül a szíriai Alalakhban, ami a korabeli nemzetközi kapcsolatok szélességét és mélységét bizonyítja. Az Ezbet Helmből származó festmények a XV. dinasztia korának végén készültek és az archeológusok állítása szerint Jahmesz fáraó uralkodásának 11. és 15. éve között pusztították el őket. Az egyik falfestmény a bikaugratáson kívül egy szabadjára eresztett vadászkutyát mutat be, amint két őzet vagy gazellát üldöz a sziklák között. Mi lehetett az oka annak, hogy ilyen messzire eljutott a krétai művészet hatása? Csak arra lehet gondolni, hogy személyes kapcsolat fűzte a fáraót Krétához. Néhány egyiptológus feltételezi, hogy Jahmesz király anyja, Jahhotep királynő Krétáról származott. 

Az amarnai levéltár tanúsítja, hogy az Újbirodalom idején a külügyi szolgálatban álló írnokoknak az akkád nyelvet és az ékírást is ismerniük kellett. Fennmaradt egy tábla krétai nevek listájával. A szigettel fennálló élénk kereskedelmi kapcsolatok természetszerűleg szükségessé tették ennek a nyelvnek a tanulmányozását is. Egy késői auctorhely alapján valószínű, hogy a mükénéi Lineáris B írásnak is voltak szakértői Egyiptomban.

Az egyiptomi kutatók gyakran találkoznak a hükszoszok népével, amely a Nílus-deltájában telepedett meg. Eredetileg a mezopotámiai Mári királyságból, az Eufrátesz partjáról érkeztek Kánaánba, majd miután Kr. e. 1750 körül a babiloniak lerombolták városukat, a Nílus deltájába szivárogtak be. 1933-ban az iraki Mari városában egy francia régészcsoport André Parrot professzor vezetésével, csodaszép királyi palotát tárt fel. A 300 helyiségből álló épületcsoport Kr. e. 2000 táján épülhetett. Gazdagon díszített freskókkal, szobrokkal ékesítették a palotát. A királyságnak kapcsolata volt a mediterrán térséggel is. Az épület számos helyiségének építési stílusa hasonlított a knósszoszi palotáéhoz. Itt is voltak óriási körbeépített udvarok a ceremóniák lebonyolítására. A királyság megdöntése után a korábban uralma alá tartozó népek Kánaán felé vándoroltak, majd idővel félelmetes katonai szövetséget alkottak. Rövidesen megszállták Észak-Egyiptomot, és ott saját birodalmat hoztak létre. A hükszosz uralkodók fáraóknak tekintették magukat, és Avariszt, az egykori Taniszt tették meg fővárosuknak. 

Számos jel utal arra, hogy a hükszoszoknak is volt kapcsolatuk a krétaiakkal. A Nílus-delta még sok meglepetéssel szolgálhat, mert gyakran hallani, hogy minószi freskókat, szentélyeket fedeznek fel errefelé. A közelmúltban minószi szentélyt fedeztek fel a régészek a Nílus-deltában, amely az ókori kelethez és Egyiptomhoz kötődő szerves – talán dinasztikus – kapcsolatra enged következtetni. Tel Kabiriban (Izrael) Kr. e. 1600 előttről származó krétai eredetű fal- és padlófestmény-töredékekre, illetve szentélyre bukkantak 1990-ben.

Az egyiptomiak vonakodtak attól, hogy esetleg külföldön haljanak meg, és ott temessék el őket. Ezért szívesebben alkalmaztak külföldi hadjárataikon idegeneket. Egyiptomi szokás szerint a hadifoglyokat nem mészárolták le, hanem besorozták katonának. Az idegenekből verbuvált sereg először a hükszószok elleni hadjáratokban bukkan fel. Később egész ezredek alakultak belőlük, majd csatlakoztak hozzájuk a líbiaiak, a pelesztek és a görögök a „nagy zöld szigetről”, Krétáról.
A közép-minószi kor datálása szempontjából fontos edénytöredékek kerültek elő például az El-Fajjúm oázisban. Kahun város feltárásakor Petrie meglepve fedezte fel a Krétáról származó minószi Kamaresz-edényeket, vagy azok utánzatait, melyek jelentős égei-tengeri kereskedelemre utalnak. Ezen a helyen afféle ideiglenes várost építettek a XII. dinasztia nagy királyának, II. Szenuszertnek. A piramisán dolgozó munkások között bőven találunk krétaiakat is. A piramis elkészülte után Kahun város gyakorlatilag kiürült, majd önkényesen betelepülő hajléktalanok foglalták el. Nem valószínű, hogy ezek az emberek finomművű kerámiát importáltak volna idegen országból. A krétai edényeket tehát feltehetően a piramis építésének időszakában hozták be a városba, bár ez a vélemény tudományos körökben egyelőre még vita tárgya.

Ugaritban, Nyugat-Szíria területén találtak egy vékony elefántcsont lapocskát, melyen egy istennőt láthatunk két kecske között: krétai stílusú fodros szoknyát visel, mellét semmi sem takarja. Az egyiptomi Thébában található Nebamon és Szobekhotep sírboltjának falfestményeiről megismerhetjük a kánaánita-föníciaiakat. A nők fodros ruhát viselnek, melyek nagyon hasonlítanak a minószi főpapnő ruházatához.

A krétai tárgyak utánpótlása aztán egyszer csak elmaradt. Mi történhetett? Nem hozták el a kalmárok Egyiptomba a tojáshéj-vékony kerámiákat és az Ida-hegyről származó Kamaresz-edényeket. A híradások arról szóltak, hogy Krétán szörnyűséges események történtek. Az egyiptomiak hónapokig nem látták a naplementét, kellemetlen, fojtogató bűz érkezett hozzájuk észak felől. Arról értesültek, hogy egy sziget, nevezetesen Théra elsüllyedt, de mivel ezt a kicsiny szigetet nem nagyon ismerték, nem tulajdonítottak neki különösebb jelentőséget. Így az eseményeket képzeletben áthelyezték a szomszédos Krétára, arra a szigetre, amelyet valamilyen borzalmas csapás ért, és amelyiknek palotaépítőivel olyan rendkívül hirtelen szakadt meg a kapcsolatuk. 

Ha hihetünk a Bibliának, és miért ne hinnénk, akkor a filiszteusok is Káftor szigetéről, azaz Krétáról származnak. Annyit elmondhatunk erről a népről, hogy nem a sémiták, hanem az indo-európai népesség, bibliai nyelven szólva a jáfetiták törzsei közé tartoztak. A zsidók nem szerették a filiszteusokat, mert okkult, bálvány- és démonimádó népnek tartották őket. Ez volt a véleményük a mükénéi és a görög civilizációról is. A Kánaán földjét elfoglaló zsidók és az ott megtelepedett filiszteusok között komoly politikai, stratégiai és szellemi konfliktus feszült. Gyakran háborúztak egymás ellen. A filiszteusok ellenőrizték a tengerpartot, mert haditechnikai fölényük volt. Egyedül ők rendelkeztek vasfegyverekkel és a kor „csúcstechnikáját” képviselő harci szekerekkel. A filiszteusok monopóliumot szereztek a fegyvergyártásban is. „És kovácsot egész Izrael földjén nem lehetett találni, mert a filiszteusok azt mondták: ne készíthessenek a zsidók szablyát vagy dárdát. És egész Izraelnek a filiszteusokhoz kellett lemenni, hogy megélesítse ki-ki a maga kapáját, szántóvasát, fejszéjét és sarlóját…” – olvashatjuk a Bibliában.
Ámos próféta könyvében az Úr az alábbi kérdést intézte népéhez: „Nem én hoztam-e ki Izraelt Egyiptom földjéről és a filiszteusokat Káftorból?” Jeremiás próféta így nyilatkozik: „Mert az Úr elrontja Filiszteát, Káftor szigetének maradékát.” A hagyomány szerint a filiszteusok nagyobb tömegekben a Kr. e. 12. században települtek át Palesztinába. A régészek viszont a leletek alapján korábbra teszik beáramlásukat. 
A közelmúltban szenzációs régészeti leletre bukkantak Izraelben. Háromezer évvel ezelőtt a filiszteusok használták azokat a kultikus edényeket, amelyeket Tel-Aviv környékén tártak fel. A leletről, amely több száz kultikus tárgyból áll, nemrég számolt be Kletter izraeli régész. Mint elmondta, ritka és jelentős felfedezésről van szó, amelyhez hasonló legfeljebb 50-60 évenként ismétlődik meg. A szakemberek remélik, hogy a kultikus edények révén újabb ismeretekre tehetnek szert a filiszteusok bibliai népének eddig viszonylag kevéssé ismert életéről.

A filiszteusok feltehetően magukkal vitték Káftorból az ott átélt élményeiket, meséltek a Théra vulkán felrobbanásáról Kánaán földjén. Jó lenne megtudni, miképpen vélekedtek vándorlásuk okáról!

Götz László szerint Kréta társadalmi és gazdasági berendezkedése teljesen sumer mintára épült. Childen kívül Matz is nyomatékosan hangsúlyozta, hogy a korai minószi műveltségben tömegesen találhatók keleti, végső fokon mezopotámiai-sumer eredetű párhuzamok, amelyek Kis-Ázsián (Anatólia) keresztül érték el az égei világot.11

A minósziak a mezopotámiai civilizációkkal is kapcsolatban voltak Kréta történetének e korai időszakában. A sumerok agyagtábláin olvashatunk a fém (réz, ezüst) megmunkálásának hagyományairól, amelyben a pelaszgoknak úttörő szerepük volt. Az írást és a kereket felfedező sumerok a fejlett cserekereskedelem révén valamennyi fontos nyersanyaghoz hozzájuthattak a Kaukázusból, a Mediterráneum szigeteiről és Krétáról. Felmerül a kérdés, hogy ha a sumerok fedezték fel a kereket, akkor a máltaiak honnan ismerhették már a neolitikumban a kordét? 

A föníciai művészetben szintén kimutatható Kréta, Anatólia, Mezopotámia, sőt még az Égei-tenger kultúrájának hatása is. Az általános nézet szerint a föníciai nép eklektikus, minden eredetiséget nélkülöző művészetet mondhat magáénak. A feltárt leletek technikai és esztétikai szempontból viszont kivételes ügyességről, kifinomultságról árulkodnak. A föníciai kultúra híven tükrözi a kozmopolita elhivatottságot. 

A minósziak távoli vidékeket is meglátogattak hajóikkal. Régóta foglalkoztat a kérdés, hogy az Égei-tenger lakóinak, a minószi Kréta telepeseinek lehettek-e kapcsolataik a Balkánnal és a magyar Alfölddel. A Közép-Európából jövő vadászok és kereskedők bizonyosan eljutottak az Égei-tenger partjára: a krétai leletek közt van borostyán és jáspiskő is.

Európa leggazdagabb rézkori temetőjét Várna külterületén tárták fel 1972-ben. A sírokban felhalmozott aranyból, rézből, kagylóból, illetve kőből készült dísztárgyak mennyisége és minősége az anyagi javak példátlan felhalmozásáról tanúskodik. A leletek nagy távolságból kerültek oda, ami arra utal, hogy Várna része volt a Délkelet-Európában és az Égei-tenger vidékén kialakult kereskedelmi hálózatnak.

A minósziak hatalmi túlsúlya a Földközi-tenger térségében néhány évtized leforgása alatt megszűnt. A föníciaiak átvették a tengeri kereskedelmet, és a mükénéiek gyarmattá tették Krétát. Az élet fokozatosan megváltozott, „visszafejlődött”. Hatalmának jelentős meggyengülése ellenére Idomeneusz alatt Kréta ugyan még nagy flottát küldött Trója ellen, de a minósziak lassan Kelet-Kréta megközelíthetetlen hegyi területeire húzódtak vissza, és ott eteokrétaiakként (igazi krétaiakként) hosszú ideig őrizték hagyományaikat.

A mükénéiek később a minósziaktól átvették a náluk sokkal fejlettebb műveltség összes vívmányát. Kis városállamokat – poliszokat – alapítottak, s lassanként maguk is művelt néppé váltak. Így a minószi kultúra, ha áttételesen is, de tovább élhetett, és a nagy európai hagyomány részévé válhatott a mükénéi civilizáció közvetítésével.

Ahogy a világűrből felénk száguldhat egy régen felrobbant szupernova fénye – sok ezer esztendővel a csillag felrobbanása után –, úgy érte el Mükénét a minószi civilizáció sugárzása azt követően, hogy e kultúra eredeti formában már nem létezett többé. Az akháj harcosok kiváló tanítványnak bizonyultak, ők lettek az éppen kialakuló hellén kultúra első lámpásai. Néhány száz év múlva őket is elérte a végzet, de ennek története már egy másik könyv témája lehetne.

Epilógus

Bevallom, nem kis szorongással tettem le a tollat, miután befejeztem a könyvemet. Semmiképp sem akartam a mindenáron megfelelés csapdájába esni. Eljutottam a különböző tudományterületek határmezsgyéire, de olykor hátráltam is egy-egy lépést, hogy megpróbáljam áttekinteni a sok részletből kirajzolódó összképet. A tudósok szememre vethetik, hogy a kérdés vizsgálatakor olykor nem pemzlivel, hanem ásóval dolgoztam. A régi nagy kultúrkörök és a matriarchális társadalmak közötti összefüggéseket kutattam. Így jutottam el szülőhelyemről, Dévaványa-Kéthalomról Máltára, az Égeikumba, a Fekete-tengeri Krím félszigetre és Észak-Afrikába.

„Atlantisz az európai kultúrkör élő alkotóeleme, függetlenül attól, hogy valóban létezett-e, vagy csak az ókori görögök szellemi terméke, az „aranykorról”, az őseredeti, fenséges civilizációról szóló álom volt” – írja Bohumil Vurm író Európa titkos története című könyvében38
Platón Atlantisza fikció, az általa elképzelt Atlantisz egy ideális társadalomról szól. A kérdés csak az, hogy a filozófus mennyi információval rendelkezett a minósziakról, és milyen képet alakított ki róluk ő maga? Platón patriarchális társadalomban élt, de hallott a régi világ istennőiről, papnőiről. Platón korában Ázsia alatt csak az akkor ismert tengerparti részeket értették (a mi földrészünket sem nevezték Európának!). Krétára pedig azért nem gondolhatott, mert azt kezdettől fogva Hellászhoz tartozónak hitte. Értesülései – legjobb tudomásom szerint – Egyiptomból származnak. Történelmi ismereteink alapján az ókori egyiptomiaknak nem volt kapcsolatuk az Atlanti-óceán térségével, és az ott történt katasztrófáról közvetlen tapasztalatokat aligha szerezhettek, hiszen nem rendelkeztek olyan erős tengeri flottával, mint a minósziak. 

Túl sok meggyőző régészeti lelet és írásos adat szól amellett, hogy a görögök előtt élt itt egy ismeretlen nép, amelynek civilizációja gyorsan feledésbe merült, és mindez legendák születéséhez vezetett. A tudósok már korábban is jelezték, hogy a görögök előtt kellett lennie egy ősi kultúrának, amelytől a hellének átvették a tudást, a mítoszokat, de az 1900-as évek előtt alig tudtak valamit a minósziakról. Még az egyiptológusokat is többször zavarba hozták a Keftiu népéről írt szövegek, a feltárásokkor előkerült nagyszámú minószi eredetre utaló tárgyak és freskók. Ma már világosan látszik, hogy újra kell értelmeznünk a történelem előtti ember újító-élelemtermelő tevékenységét, akire nem illik többé primitív jelzőt használni. Remélem, hogy a jövőben a krétai civilizáció a történelemben betöltött szerepének megfelelően kerül a kutatók érdeklődési körébe.

A krétai kultúra eltűnésének oka még ma is rejtély egyes kutatói körökben. Nem találtak idáig hiteles írást, amely rögzítette volna a Théra vulkán kitörése után elkezdődött változásokat, bár a kitörés időpontja – a fentebb kifejtett vizsgálati metódusok alapján – gyakorlatilag bizonyított. 

Norman Davies Európa története című könyvében a minószi kultúra jelentőségéről ír: „A bronzkori civilizáció, amelyik Knósszosszal és Mükénével véget ért, az európai történelem három nagy ciklusa közül csupán az egyik volt. A második ciklust a görögök és rómaiak klasszikus világa jelentette. A harmadik ciklus, amelyik a Római Birodalom végén a „rezsim bukásával” vette kezdetét, a modern Európa felemelkedésével esik egybe, s mi is ebben élünk.”9 

Végül néhány gondolatban összefoglalom a Kréta hanyatlására vonatkozó okokat, amelyeket a mondák őriztek meg, vagy az egyiptomiak jegyeztek le, illetve amiket a leletekből és a kutatásokból tudunk: 

· A Théra vulkán kitörése előtt földrengéssorozat rendítette meg Krétát. Papjaik hegytetőkön kialakított szentélyekben emberáldozatokat mutattak be, hogy kiengeszteljék isteneiket, akik – hitük szerint – fejükre küldték a katasztrófákat.

· A vulkán felrobbanását cúnamik, perzselő felhők, hamuhullások követték, amelyek meggyengítették a minósziak gazdaságát. Olyan félelemteli helyzet alakult ki Krétán, amely az ott élő embereket teljesen demoralizálta. A sziget észak-északkeleti felén fekvő legfontosabb kikötői sorra megsemmisültek, a mezőgazdasági termelés jelentősen visszaesett. 

· A mükénéiek már korábban beszivárogtak Krétára, és csak a kedvező pillanatra vártak, hogy elfoglalják a közigazgatást és kiterjesszék hatalmukat a minósziak felett. Könnyű helyzetben voltak, mert maguknál fejlettebb kultúrát (technológiát) foglaltak el, s újraéleszthették a krétaiak vívmányait. A minószi kézművesek munkáit hamarosan a peloponnészoszi Püloszban és Mükénében látjuk viszont.

· A minósziak a természeti katasztrófák után már nem bíztak uralkodóik isteni hatalmában. A megbomlott társadalomban vákuum keletkezett. Az emberek elfordultak királyaiktól, vallásukat saját kezükbe vették és a rendet káosz váltotta fel. Mindez a társadalmi tradíciók meggyengüléséhez vezetett. A halottaikat egyszerűbb sírokba helyezték, a temetőket kirabolták. A társadalmi egyenlőtlenségek kiéleződtek; a gazdag gazdagabb lett, a szegény szegényebb. 

· A vulkáni hatás késői következményeként klimatikus változások léptek fel a Földközi-tenger medencéjében; szárazsági periódusok, áradások, hegyek eróziója, járványok pusztítottak. 

· A Mediterráneumban jelentős népmozgások indultak el, amelyek felborították a korábbi, kereskedelemre épülő tengeri hajózást.

· Platón a vulkán felrobbanása után ezer évvel élt. A sötét évszázadokban elfelejtődött az írás tudománya, a régi feljegyzések sorra megsemmisültek, a paloták romjait az idő befedte, föléjük új települések épültek. A nagy filozófus csak annyit tudhatott a krétaiakról, amennyit a kollektív emlékezet megőrzött, vagy amit az egyiptomi papok elmondtak a görögöknek.

